Хитойнинг шими ва икки жуфт пайпоқ ёки Ўзбекистонга бож тўловисиз кенг истеъмол молларининг олиб киришнинг янги тартиби тўғрисида - Фарғона.Ру ахборот агентлиги\n21:44 msk, 13 Июль 2020\n14.08.2008 17:10 msk\nЎзбекистонда жорий йилнинг июль ойи охирида жисмоний шахслар томонидан мамлактга бож тўловисиз олиб кириладиган кенг истеъмол моллари миқдорининг меъёри икки баробарига, яъни 50 доллардан 25 долларгача туширилди. Бошқача қилиб айтганда, 21 июлдан бошлаб бир киши Ўзбекистонга ўзи учун илгаригидек 50 долларлик эмас, балки 25 долларлик товарни бож тўловларисиз олиб кира олади. Масалан, арзон жинси шим, бир-иккита кўйлак ва бир-икки жуфт пайпоқ. Бу меъёрдан юқори бўлган моллар учун бож тўловлари, акциз солиқлари, қўшимча қиймат солиғи тўлиқ ҳолда тўланади. Яъни, чет элда олинган моллар учун камида яна шунча пул тўлайсиз.\n“Фарғона.Ру” АА маълумотномаси: Россия фуқароларига бир ойда фақат бир марта чегарадан чет элда сотиб олинган 35 килограмм юкни бож тўловларисиз ўтказиш мумкин. Юкнинг умумий қиймати 65 минг рублдан (2,5 минг доллар) ошмаслиги лозим.\nХитой фуқаролари бож тўловларисиз мамлакатга 400 доллар қийматга эга бўлган товар олиб кира оладилар, холос.\nЕвропалик туристларнинг ватанига бож тўловларисиз олиб кира оладиган товарлар меъёри киши бошига 430 долларни ташкил этади ва бу тартиб “учинчи дунё мамлакатлари” учунгина киритилган. Европа Иттифоқи ҳудуди ичида жисмоний шахслар чекланмаган миқдордаги товарларни олиб юра оладилар.\nЯнги тартиб Молия вазирлиги, Ташқи иқтисодий алоқалар, инвестициялар ва савдо вазирлиги ҳамда Ўзбекистон Республикаси Давлат божхона қўмитасининг қўшма қарори билан киритилган.\nҲужжатга Ўзбекистон ҳукуматининг уч нафар олий мартабали мулозимлари имзо чекканлари билан бу ҳақда бирорта ҳам Ўзбекистон оммавий ахборот воситаси хабар беришга ботина олмади. Нега?\nБуни тушуниш учун 2002 йилга қайтиш лозим. Ўшанда ҳукуматнинг доно сиёсати туфайли ўн минглаб одамлар савдодан зўравонлик билан суриб чиқарилди. Ушбу кампания оқибатида мамлакат иқтисодиётида кичик ва ўрта бизнеснинг сезиларли қисми хонавайрон бўлди, инвесторлар ва тадбиркорлар оммавий равишда мамлакатни тарк эта бошладилар. Аммо Каримовга яқин бўлган унчалик катта бўлмаган гуруҳ улкан дароамд ола бошлади.\nҚирғизистон жанубидаги бозорлар турли хитой молларига тўлиб-тошиб кетган\nЭслатиб ўтамиз, 2002 йилда Каримов бошқараётган ҳукумат кутилмаганда импорт билан шуғулланувчи хусусий-тадбиркор учун ҳаддан зиёд юқори бож тўловларини белгилаб, иложи борича бозор савдосини чеклай бошлади. Бунинг сабаби ҳақида ҳеч қачон ошкорасига гапирилмаган, аммо бу чоралардан мақсад қора бозордан валюта сотиб олувчи тижоратчилар сонини камайтириш ҳисобига долларнинг конвертациясини осонлаштириш учун қилинган деган тахминлар пайдо бўлганди. Ахир ўшанда ҳукуматнинг Халқаро валюта жамғармаси (ХВЖ) билан келишувга кўра, долларнинг расмий курси билан қора бозордаги курси ўртасидаги тафовутнинг йўқ қилинишига эришиш лозим эди.\nБунинг учун икки йўл мавжуд эди: сунъий тарзда ушлаб турилган расмий курсни эркин қўйиб юбориш ёки маъмурий босим йўли билан “қора бозор” нархини тушириш. Ҳукумат иккинчи йўлни танлади ва импорт билан шуғулланувчи хусусий тадбиркорларга ялпи ҳужум бошланди. Ахир уларнинг товар айланмаси қанчалик кам бўлса қора бозордаги долларга талаб ҳам камаяди, демак, ХВЖга ваъда қилинган долларнинг ягона курсига эришиш учун йўл қисқаради.\nИмпорт билан шуғулланувчи тадбиркорларга озиқ-овқат бўлмаган маҳсулотлар импортига 90 фоиз ва буғдой унидан ташқари озиқ-овқат маҳсулотларига 50 фоизлик бож тўловлари белгиланди. Шу билан бирга, янги қоида олдин келтирилган товарларга ҳам таъсир этиши кўрсатилди. Мамлакатда ёппасига мусодара қилишлар бошланди (С.Ежовнинг “Қўпорувчилик ёки ёмон вақтнинг қайтиши” деган мақоласини кўринг. “Фарғона.Ру”, 2003 йил). Норасмий кўрсатмаларга мувофиқ, солиқчилар милиция кўмагида товарларни мусодара қилиб, уларни махсус дўконлар орқали сота бошладилар. Ўшанда Интернет орқали давлат раҳбарларининг мусодаралар бўйича режалар белгилаб бераётгани ҳақида ахборот пайдо бўлганди. Юқоридан келган кўрсатмаларга мувофиқ маҳаллий ҳокимият вакиллари маълум муддат давомида белгиланган миқдорда товар мусодара қилиб давлат бюджетига ўтказишлари керак эди. Қанчадан-қанча одамларни юрак хуружлари, инсульт ва инфарктлар юмалатиб қўйди, қанчадан-қанча оилаларнинг бошидан фожеалар кечди, бунинг ҳисобига етиб бўлмаса керак...\nШу пайтнинг ўзида расмийлар буюм бозорларининг аксариятини “реконструкция” қилиш учун ёпиб қўйдилар. Натижада ҳукумат истаганидек, савдо расталаридаги ўринлар миқдори бир неча баробарига камайди (кейинчалик бозорлар қайта очилди, аммо улардаги савдо ўринлари 4-5 баробарига қисқарганди).\nПировардида, нарх-наво бир ярим-икки баробарига кўтарилиб кетди, сотувчи ва ҳаридорлар даромадлари эса тушиб кетди. Янги шаклланаётган, сони унчалик кўп бўлмаган маҳаллий ишлаб чиқарувчилар қатлами ҳам импорт ҳисобига келтирилаётган хом ашёнинг қимматлагани, улар ишлаб чиқарган маҳсулотларни сотувчи савдо расталари камайгани важидан жабрланиб қолдилар.\nБир неча ой давомида Ўзбекистоннинг савдо сектори 5-6 баробарига қисқарди; ўн минглаб одамлар ва уларнинг оилалари тирикчилик манбаларидан маҳрум бўлдилар.\nШу билан бирга, йирик импортчилар учун бу чеклашлар жорий қилинмади. Якка тартибдаги хусусий тадбиркорлар учун ягона божхона тўлови 90 ва 50 фоиз қилиб белгиланган бўлса, юридик шахслар учун озиқ-овқат бўлмаган товарларнинг импорти учун тўлов бор-йўғи 30 фоиз қилиб белгиланди, холос.\nХалқаро валюта жамғармасининг миссияси 2002 йилда Ўзбекистонга келиб бу чораларани қатъий танқид остига олди ва уларни бекор қилишга чақирди. Ўзбекистон расмийлари танқидга жавобан бож тўловларини 23 сентябрдан бошлаб хусусий тадбиркорларга 70 ва 40 фоизга, юридик шахсларга эса 20 фоизга туширди. Мутлақ рақамлар туширилгани билан уларнинг ўртасидаги тафовут 3 баробардан 3,5 баробаригача фарқ қила бошлади. Бунинг сабабини на президент Каримов ва на унинг яқинлари изоҳлаб бермадилар.\nКейинроқ эса ҳукумат ўйлай-ўйлай юридик шахслар учун ягона бож тўловини 10 фоизгача туширди. Кейин яна ўйлаб кўрдида, бутунлайига бекор қилди. Якка тадбиркорлар ёппасига юридик шахс сифатида рўйхатдан ўтмасликлари учун эса уларнинг йўлига қудратли тўсиқ қўйилди: ҳукумат қарори билан 2002 йил 1 декабридан бошлаб импорт моллари билан улгуржи савдо қилувчи тижоратчилар ўзларининг хусусий омборларига ва жиҳозларига ҳамда минимал иш ҳақининг 6000 баробарига тенг бўлган низомдаги капиталга эга бўлишлари керак эди. Шундай қилиб импорт билан шуғулланувчи ширкатлар якка тартибдаги тижоратчи савдогарлардан ҳимояланиб қолдилар.\nАммо ҳукумат шунда ҳам тинчланмади. Каримовнинг ҳукумати 2003 йил 1 январидан бошлаб ўзининг қарори билан якка тартибдаги хусусий тадбиркорларга улгуржи савдо билан шуғулланишни тақиқлаб қўйди. Каримов яна ҳеч нарсани изоҳлаб бермади.\nБир неча ой ўтиб эса Каримов ўзининг 2003 йил 4 февраль кунги фармони билан улгуржи савдо корхоналарини қўшимча қиймат солиғидан озод қилди. Шундай қилиб, ҳукуматнинг савдони чеклашга қаратилган барча қарорлари ажиб тарзда товарларнинг импортига қарши эмас, балки жисмоний шахсларнинг импорт билан шуғулланишига қарши бўлиб қолди. Назорат идоралари ва куч ишлатар тузилмалари кўмагида ҳукумат очиқчасига йирик импортчи ширкатлар ёнини олди ва амалда уларнинг рақобатчилари бўлмиш оддий хусусий тадбиркорларни репрессия қилди. Аввали бошидан бу қарорлар валюта курсини унификация қилишга қаратилганди. Аммо, оқибати Ўзбекистонда улгуржи савдо ва импорт фаолияти мамлакат раҳбариятига яқин бўлган бир неча шахс томонидан монополиялашди.\nЎзбекистонда савдо соҳасининг қайта шаклланиши кутилмаганда ҳаётнинг бошқа соҳаларига ҳам таъсир этди. Саноқли ойлар ичида даромадлар илгариги даражада қолган ҳолда, саноат моллари ва озиқ-овқат маҳсулотларининг нархи икки баробарига ошиб кетди. Одамлар арзон мол олиш илинжида қўшни Қозоғистон ва Қирғизистон бозорларига қараб йўл олдилар. Бир кунини бозорга бағишлаган оила қишги мавсумга кийим-бош ва пойафзал олиш имкониятига эга бўлди. Ҳолбуки, бу нарсаларни олиш учун Ўзбекистонда икки баробарига кўпроқ пул сарфлаш керак бўларди. Тижоратчилар ҳам кунигачет элга чиқиб сумкаларини тўлдириб товар олиб кела бошладилар. Тез кунлар ичида Тошкентдан кунига ўн минглаб, дам олиш кунлари эса 50 мингдан 100 минггача одам Чимкентга қатнай бошлади. “Президентингизга олтиндан ҳайкал қўйса арзийди”, - дейишарди чимкентлик савдогарлар қўлларини ишқаб.\nҚимматбаҳо валютанинг ташқарига оқиб кета бошлаганини тушуниб етган расмийлар зудлик билан қарор чиқариб, мамлакатга бож тўловларисиз олиб кириладиган товарлар миқдорини 50 доллар билан чеклаб қўйдилар. Аммо бу ҳам ёрдам бермади: тижоратчилар товар партиясини божхона ёнига келтириб бир неча марта юриб Ўзбекистон томонига ўтказа бошладилар. Шунда расмийлар радикал чоралар кўра бошладилар: Ўзбекистоннинг қўшни мамлакатлар билан чегаралари бир соатнинг ичида ҳеч қандай изоҳларсиз ёпилди.\nҚисқа муддат ичида Қозоғистон ва Қирғизистон чегараси бўйлаб 16 қаторли тиканли сим тўсиқлари тикланди. Шошилинч равишда мустаҳкамланаётган чегара бўйлаб жойлашган уйларни гўёки уларнинг эгалари контрабандага кўмаклашаётгани баҳонаси билан навбатма-навбат буза бошладилар. Бу уйларнинг эгаларига муносиб товон пули шу чоққача тўлангани йўқ. Қўшни республикаларга олиб борувчи йўлларнинг кўпи тўсиб қўйилди, масалан, Қирғизистон билан чегарадош Қорасув шаҳри ўртасини кесиб ўтувчи Шаҳрихонсой устидаги кўприкни бузиб ташладилар.\nАммо расмийлар учун қўшни давлатлар билан чегараларнинг ёпилиши етарли бўлмаганга ўхшаб кўринди. Шунинг учун ҳам улар хусусий савдо бизнесига дазмол босишда давом этдилар. Ҳукумат қарори билан 2004 йилдан бошлаб Ўзбекистон бозорларида импорт товарларни чет элдан шу молларни шахсан ўзи олиб келган одамларга сотишга ижозат берилди, холос. Шунадай қилиб улгуржи бозорларидан мол олиб сотувчи тижоратчилар ва ёлланиб ишлайдиган сотувчилар бозорларда савдо қилиш ҳуқуқидан маҳрум бўлдилар. Бу қарорнинг кучга кириши Қўқон, Бухоро ва Ўзбекистоннинг бошқа шаҳарларида оммавий ғалаёнларнинг бошланишига олиб келди. Қўқонда ғазабланган оламон милициянинг иккита машинасини ёндириб юборди ва солиқ назоратининг биносини вайрон қилиб ташлади. Ўшандан бери расмийлар қўқонликларни тинч қўйдилар ва ўзлари чиқарган қарорнинг барча бандларини бажаришни талаб қилмай қўйдилар.\nХусусий савдо бизнесини хонавайрон қилишга қаратилган ҳукуматнинг барча ҳаракатларини узоқ ўтириб санаш мумкин. Аммо Ўзбекистонда содир бўлаётган воқелар негизида юқорида эслатиб ўтилган гуруҳнинг (мустақил ОАВ бу борада Гулнора Каримова, Рустам Иноятов, Мираброр Усманов ва бошқаларнинг номини келтирмоқда) ўз назорати остига олган импорт монополиясининг барқарорлигига футур етказувчи жисмоний шахслар томонидан амалга оширилаётган импортига қарши қатъий кураш бораётганини англаш учун юқорида келтирган мисолларим етарли бўлса керак деб ўйлайман. Ушбу гуруҳнинг ҳаракати туфайли Ўзбекистондаги нарх-наво Москвадаги нархларга етиб қолди. Ҳолбуки, республика аҳолисининг даромади у ерга нисбатан 10 баробар паст. Бошқача қилиб айтганда, замонавий Ўзбекистон бугунги кунда қаттиқ қўриқланаётган қамоқ зонасига ўхшаб қолган. Бу ерда фақат битта дўкон ишлайди ва маҳбуслар фақат шу ерда пулларини товарга айлантиришлари мумкин. Фақат бу дўконда нарх зона ташқарисига қараганда икки баробар қиммат. Шунинг учун ҳам июль ойи охирида бож тўловларисиз олиб кириладиган товар миқдорининг икки баробарига пасайтирилиши ўша шахслар гуруҳини бойитишга қаратилган дея оламиз.


Канадада машиналар мотори умуман ўт олмайдиган жой аниқланди 18-10-2021, 22:11 | Zamin.uz\n10:46 / 11.02.2019\nКанадада машиналар мотори умуман ўт олмайдиган жой аниқланди\nКанаданинг Альберта вилоятига қарашли Карстейрс шаҳри четида савдо маркази бор. Шунинг учун савдо маркази ёнидан автомобиллар тўхташ жойини ажратишган. Аммо 2019 йил 1 январдан бошлаб шу автомобиллар тўхташ жойига қўйилган автомобиллар ўт олмайдиган бўлиб қолди.\nБитта, иккита, учта машина мотори ўт олмаса майлийди. Шу ерга нечта машина келиб тўхтаб, ҳайдовчи савдо марказига кириб кетса, чиққандан кейин моторга ўт қўйса, ўт олмайди. Шу сабабли кейинги пайтларда бу аномалиядан хабари борлар машинасини савдо маркази ёнига қўймайдиган бўлишган. Марказ эгалари эса ростакамига хавотирга тушиб қолишган. Ахир, мижозлар камайиб бормоқда!..\nУлар куни кеча мутахассисларни, экстрасенсларни чақириб, аномалия сабабларини ўрганишга киришишди. Одамлар эса бу жой ҳақида турли тахминларни айтишмоқда. Биров атмосферадаги магнит майдони машина моторига салбий таъсир кўрсатаётганини айтса, бошқа кимдир шу ерда ёвуз арвоҳ бўлиши мумкинлигини гапириб ўтди. Яна бошқалар эса бу ҳолат ўзга сайёраликларнинг иши эканини барала айтмоқда. Хуллас, аслида аномалия пайдо бўлишига нима сабаб бўлганини мутахассислар яқин вақтлар ичида албатта аниқлашади.\nЯнгиликлар » Дунё » Канадада машиналар мотори умуман ўт олмайдиган жой аниқланди


“Ҳаракат” хатқутисидан: Отнинг фарқини оти борлар билади, ёки Юсуф Жуманинг Саман оти - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n21:41 - “Ҳаракат” хатқутисидан: Отнинг фарқини оти борлар билади, ёки Юсуф Жуманинг Саман оти\n“Ҳаракат” хатқутисидан: Отнинг фарқини оти борлар билади, ёки Юсуф Жуманинг Саман оти\nИсёнкор шоир, ёзувчи, файласуф, тилшунос Юсуф Жумага ҳасад билан ташланадиганлар сонсиздир. Лекин Юсуф Жума битта ва у албатта ўзининг кимлигини билади. Унинг кимлигини халқимиз ҳам билади. Юсуф Жуманинг "Тўмарис" асраини яқинда Исмат Хушев қайта эълон қилишни бошлади. Ўшанда мен уйладим Исмат Хушев мард эканку, ана яна Юсуф Жуманинг элимизга кимлигини - турклигини кўрсатиш йўлида ёзган энг буюк асарини қайта элон қилиб бошлади деб.\nЛекин бундай эмас экан. Булар Юсуф Жуманинг бир кун Туркий халқларнинг шоҳ асарига айланади деб юрганимиз, ҳикматлару фалсафий қарашлар билан суғорилган "Тўмарис" асаридан хато топиб бошлабдилар. Ҳа нима эмиш, Юсуф Жума оқ отни саман деб ёзган эмиш. Саман от сариқ от бўлар эмиш. Ҳа одам билмаган нарсасини ёзиши шармандалик. Лекин Юсуф Жумадек шоир билмаган нарсасини ёзиши мумкин эмаслигини бу сўқирлар қайдан ҳам билсин?!\nБилсалар бу қадар шармандагарчиликка борармидилар. Улар ҳар доим Юсуф Жумадан хатолар, имловий хатолар ёки бошқа нарсалар қидиришади. Юсуф Жума ёзган асарларининг бирортасини ҳам ўзи компютерга термайди. Бир икита ҳарф хатолари бўлса ҳам бу компютерга унинг асарларини кўчирувчининг хатосидир.\nХўш, бу сафар "саман" сўзининг маъносини Юсуф Жума билмаган экан, сизлар билибсиз-да?! Йўқ Сизлар ҳамма нарсани биламан деб ўйлаганларинг сингари буни ҳам билдим деб ўйлаяпсиз. Саман от қандай бўлишини Юсуф Жумадан сўрасанглар Сизларга албаттта кўрсатарди. Ёки Юсуф Жумани душман деб билсанглар, бемалол, тортинмай мендан сўранглар, мен сизларга Саман отни кўрсатаман. Бир умр эсингиздан чиқмайди. Қадимда шоҳларда бичилган қуллар бўлган. Улар шоҳнинг эркатойи бўлиб саройда хизмат қилганлар. Бичилган қуллар ҳатто саман отни ҳам билишмаган.\nСаман отлар деб турклар ўзларининг чопқир отларига айтганлар.\nСаман сўзи ҳақида Алишер Навоий бобомизнинг изоҳли луғатига қарасангизлар албатта кўрасизлар:\nСаман - Ёсмин сўзининг қисқаргани: оқ, сариғ рангли хуш ис гул. (Ҳозирги қўлланиши Суман)\nСаманд - Тезюрар ва чиройли от, саман от.\nАлишер Навоий асарлари Изоҳли луғати 543 бет.\nКейин яна Алишер Навоий асарлари изоҳли луғатида саман от ва чаман от ҳақида ҳам батафсил тушунтириш берилган. Буни сиз "адабиётшунос", "журналист", "шоиру ёзувчи"лар ўқиб чиқсангизлар ёмон бўлмасди.\nҲатто саман гул ҳам оқ ва қизил рангда бўлар экан. Юсуф Жума эса оқ отни саман от деб атаган. Бу чиройли, оқ рангли, чопқир от деганидир. Нима ҳам дердик. Ахир бу чала саводларнинг энг "буюк" устозлари Абдулла Ориф бўлса, нима ёзганини билмай ўтиб кетди. Амир Темурни улуғлаб ёздим деб ўйлаган асарида Ҳазрат Темур бобомизни қўшмачига чиқариб қўйган. Нима ҳам дердик. Озгина саводи ва онги бўлганда бундай қилмаган бўларди. Саводсизнинг саводсиз шогирдларидан нимани ҳам кутса бўларди.\nЮсуф Жума буюк мақсадлар билан яшайди ва шу мақсадларга халқни етказиш, парчаланиб ғанимлар оёқ остида топталаётган Туркистонимизни тиклаш учун қўлидан келган барча ишни қиляпти. Элнинг онгини Туркистон ғояси билан суғормай туриб ҳеч қачон биз арабу пирсиёнлар ва ўрисларга бўлган руҳий ва жисмоний қулликдан (руҳга сингдирилган арабпарастлик, пирсиёнпарастлик ва ўриспарастлик) қутула олмаймиз. Юсуф Жума айнан шуни англаб ишни халқнинг онгидан бошламоқда. Унга ҳасад этиш эса фақат ўзларингизни қийнайди. Юсуф Жуманинг бир пайтлар ёзган тўртлигини мисол келтираман ва гапимни тамомлайман:\nСенга жазо эди - чексиз ҳасадинг,\nЮз йиллаб ёнсайди ичинг - сийратинг.\nАфсус, ўтдинг ғаним, ўлиб қутулдинг\nТугамасдан бурун жазо муддатинг.


09:25 / 12.03.2018 3539 pdf Ўқиш режими + -\nАссалому алайкум! Намозда икки сажда орасида ўтиришда «Роббиғфирли» дeб айтиш кeрак экан. Лeкин китобларда бундай нарса йўқ. Қидириб кўрдим, лeкин тополмадим. Бундай сўз айтиш ҳанафий мазхабида бормикан дeб ўйланиб қолдим. Бунга ҳанафий мазхабида қандай қаралади? Жавобингиз учун раҳмат!\nҲанафий мазҳаби ҳам ҳар бир ҳукмни ҳадисдан олади. Нафл намозларида айтсангиз бўлади.\n«Аллоҳим, мени мағфират қил, раҳм қил, офият бер, ҳидоят қил ва ризқлантир». («Ҳадис ва Ҳаёт» китобидан). Валлоҳуаълам!\n13:52 / 13.03.2018 2234\n14:47 / 13.03.2018 2747\n1905 09:55 / 08.04.2017\nСаволПайғамбаримиз алайҳиссалом меърож воқеасида, Байтул Мақдисда барча Пайғамбарларга имом бўлиб намоз ўқиганмилар Аллоҳ таоло барча Пайғамбарларни давоми...\n2144 14:40 / 11.12.2017\nquotАёлларнинг қилган гуноҳларига уларга масъул бўлган эркаклар ҳам шерикларquot деган гапни эшитганмиз. Турмушга чиққан синглиси ёки опасига ака ёки ука жавобгар давоми...\n1254 15:44 / 26.04.2016\n1581 21:19 / 27.04.2016


08:39 / 23.07.2020\nКузатув натижасига кўра, 1 кг мол гўштининг (суяксиз гўштидан ташқари) минимал нархи, Урганч шаҳрининг «Урганч марказий деҳқон бозори»нинг арзонлаштирилган гўшт растасида қайд этилган (40 000 сўм). Мол гўштининг максимал нархи эса, Тошкент шаҳрининг «Олой деҳқон бозори», «Фарҳод деҳқон бозори» ва «Миробод деҳқон бозори»да кузатилди (65 000 сўм).\nСабзи маҳсулотининг минимал нархи кузатув натижасига кўра, Нукус шаҳрининг «Нукус деҳқон бозори» да (1 000 сўм) қайд этилган. Шу билан бирга, Тошкент шаҳрининг «Миробод деҳқон бозори»да сотувда бўлган тозаланган ва сараланган сабзининг нархи максимал нарх сифатида (5 000 сўм) қайд этилди.\nКузатув натижасига кўра, Андижон шаҳрининг «Янги бозор деҳқон бозори» ва «Андижон шаҳар марказий деҳқон бозори», Самарқанд шаҳрининг «Сиёб деҳқон бозори» да сотувда бўлган майда тухумнинг нархи минимал нарх сифатида қайд этилди (6 000 сўм). Максимал нархи эса, Тошкент шаҳрининг «Олой деҳқон бозори». «Миробод деҳқон бозори» да ва «Фарҳод деҳқон бозори» қайд этилган (12 000 сўм).\nГуруч 4 800 сўмдан 18 000 сўмгача (кг)\nКузатув натижаларига кўра, гуруч маҳсулотининг минимал нархи Нукус шаҳрининг «Нукус деҳқон бозори»да рўйхатга олинган («Нукус 2» навли гуруч 4 800 сўм). Максимал нарх эса, Тошкент шаҳрининг «Миробод деҳқон бозори»да кузатилди («Лазер» навли гуруч 18 000 сўм).


Неймарнинг "Барселона"даги 100-голини томоша қилинг (видео)\n3 апрель, 2017, 08:10 1042\nХабарингиз бор кеча Испания Ла Лигасининг 29-туридан ўрин олган "Гранада" ва "Барселона" жамоалари баҳси бўлиб ўтди. Қизиқарли ва муросасиз кечган баҳсда кутилганидек каталонияликларнинг қўли баланд келди. Якуний ҳисоб 1:4.\nТаъкидлаш керакки шу куни Неймар учрашувда ўз ҳисобига гол ёздириб қўйишга эришди ва ўзининг "Барселона" сафидаги голлари сонини 100тага етказиб олди. Бразилиялик футболчи ушбу натижага 177-ўйинида эришди.\nМаълумот учун, Неймар "Барселона" тарихида энг кўп гол урган бразилиялик футболчилар орасида Ривалдо (130 голов) ва Эваристолардан (105) сўнг 3-ўринга кўтарилиб олди.


Коинотнинг ибодати – Islom Nuri\nМуаллиф: Носир Муҳаммад Аҳмад\nАрабчадан Умму Жамол ўгирган\nАлҳамду лиллаҳ, вассолату вассаламу ала росулиллаҳ…\nАллоҳ таоло айтади: «Мен жин ва инсни фақат Ўзимга ибодат қилишлари учунгина яратдим» (Ваз-зарият: 56).\nАллоҳга ибодат – яъни қулчиликни адо этиш – адо этилиши шарт бўлган шаръий талабдир. Зеро, Аллоҳ азза ва жалла бутун борлиқни, яъниким инсонни, жинни, фаришталарни, ҳайвонларни, ўсимлигу жамодотларни Ўзига ибодат қилишлари учун яратди. Аллоҳ субҳанаҳу ва таоло уларни Ўзининг тавҳиди (яккалиги)ни ҳамда улуҳияти (ҳақ маъбуд экани)ни тан олишга, У зотга муҳтожлигига иқрор бўлишга, тамоман таслим бўлишга табиатлантирди. Лекин, биз одамзот аталмиш мавжудотнинг У зотдан бурилаётганини, Аллоҳга ҳақиқий қулчилик қилишдан узоқлашаётгани ва дунёнинг лаззату шаҳватларига шўнғиётгани каби қизиқ ишларига дуч келамиз. Шу сабаб инсон коинот даражасида умумий олганимизда ибодати энг кам, гуноҳи энг кўп, бироқ қулчилик мақомларида ўзини энг юқори санайдиганлардан бўлиб қолди. «Ҳалок бўлгур инсон-а! Бунчалар кофир бўлмаса!» (Абаса: 17).\nБарча пайғамбарларнинг ўз қавмларига олиб келган даъватларининг ғояси ҳам бандалик – қулчиликни рўёбга чиқаришлик эди: «Аниқки, Биз ҳар бир умматга: «Аллоҳга ибодат қилинглар ва тоғут (Аллоҳдан ўзга сиғиниладиган ҳар бир нарса)дан йироқ бўлинглар», (деган ваҳий билан) бир пайғамбар юборганмиз» (Наҳл: 36).\nАллоҳ таолонинг Мусо алайҳиссаломга туширган биринчи ваҳийси ҳам: «Дарҳақиқат Мен Аллоҳдирман. (Ҳеч қандай ҳақ) илоҳ йўқ, фақат Мен бордирман. Бас, сен Менгагина ибодат қил ва Мени зикр қилиш учун намозни тўкис адо қил!» (Тоҳа: 14) бўлди.\nИсо алайҳиссаломнинг ўз қавмига айтган биринчи сўзлари: «Албатта Аллоҳ Роббим ва Роббингиздир. Бас, Унга бандалик қилингиз! Мана шу тўғри йўлдир!» (Оли Имрон: 51) демоқлиги бўлди.\nПайғамбаримиз Муҳаммад соллаллоҳу алайҳи ва салламга Аллоҳ таоло: «То сизга аниқ-нарса (яъни, ўлим соати) келгунича Рббингизга ибодат қилинг!» (Ҳижр: 99) деб амр этди.\nУ зот соллаллоҳу алайҳи ва саллам бандаликни рўёбга чиқаришда эргашиладиган энг олий намуна бўлдилар. Бандаликнинг энг юқори мартабасига ва энг олий манзилатига етиб бордилар. Бандалик сифати билан сифатланишга энг лойиқ бўлиб, бошқа инсон зоти эга бўлмаган улуғ сифатлар эгаси бўлдилар.\nЭнди инсон ва унинг Аллоҳга бандалиги мавзусига қайтайлик. Бироқ, бу ҳақда батафсил суҳбат юритишдан олдин инсондан бошқа коинот ва махлуқотларнинг ўша ибодат-қулчиликка қанчалик узоқ ё яқинлигига назар ташлайлик.\nЖобир ибн Абдуллоҳ розияллоҳу анҳу айтади: Расулуллоҳ соллаллоҳу алайҳи ва саллам дедилар: «Еру осмон орасида менинг Аллоҳнинг расули эканимни билмайдиган нарсанинг ўзи йўқ. Фақат инсон ва жинлардан менга осий бўлганлари мустасно».\nАлллоҳ таоло айтади: «Етти осмон, ер ва улардаги бор жонзот (Аллоҳга) тасбеҳ айтар. Мавжуд бўлган барча нарса ҳамду сано айтиш билан У зотни поклар. Лекин сизлар (эй инсонлар), уларнинг тасбеҳ айтишларини — поклашларини англамассизлар. Дарҳақиқат, У Ҳалийм ва мағфиратли зотдир» (Исро: 44).\nГапни ҳайвонларнинг ибодати – бандалигидан баъзи кўринишларни олиб келишдан бошлаймиз. Яъни, уларнинг ўзларига хос ибодатлари бўлиб, баъзиларининг номлари инсонларнинг ибодатлари билан муштарак, лекин кайфиятда фарқли бўлади. Уларнинг аксар ибодатларининг кайфиятини билиб, англай олмаслигимиз мумкин, лекин уни Яратувчи ва унинг элчиси берган хабарлардан билиб оламиз.\nҲайвонлар ўз яратувчисига аксар инсонларнинг ибодатидан анча гўзал ибодатларни қиладилар. Улар Раббиларига сажда қиладилар: Осмонлар ва Ердаги барча жониворлар ва фаришталар ҳам кибр-ҳаво қилмаган ҳолларида ёлғиз Аллоҳга сажда қилурлар» (Наҳл: 49).\nҲайвонларнинг ибодатларидан бир кўриниши – улар қиёмат жума куни бўлишини билганларидан жума куни қўрқиб турадилар, ваҳоланки инсонларнинг кўплари бундан ғофил. Имом Аҳмад саҳиҳ санад билан Абу Ҳурайра розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам дедилар: «Ҳайвон зоти борки, жума куни қиёмат қойим бўлиб қолишидан қўрқиб, диққат билан қулоқ солиб туради».\nҲайвонларнинг ибодатларидан яна бир қизиқ кўриниш шуки, улар ер юзида бирон бузғунчи кимса ўлса, бундан роҳатланишар экан. Имом Бухорий «Саҳиҳ»да келтирган ҳадисда айтилишича, Расулуллоҳ соллаллоҳу алайҳи ва саллам бир жаноза олдидан ўтиб қолдилар ва: «Ўзи ҳам роҳатланувчи ва бошқалар ҳам ундан роҳатланувчи», дедилар. Саҳобалар: «Ё Расулуллоҳ, Ўзи ҳам роҳатланувчи деганиз нимасию, бошқалар ҳам ундан роҳатланувчи деганиз нимаси?», деб сўрадилар. «Албатта, мўмин банда дунёнинг озор ва машаққатларидан Аллоҳ таолонинг раҳматига кўчиб, роҳатланади. Фожир бандадан эса бандалар ҳам, диёрлар ҳам, дарахту ҳайвонлар ҳам қутуладилар», дедилар.\nДемак, ҳайвонлар ер юзида бузғунчи кимсалар борлигидан безовта бўлишади, чунки бузғунчи кимса Аллоҳ азза ва жаллага қарши урушга чиққан бўлади. Шунинг учун бузғунчи кимса ўлса, бундан ҳайвонлар роҳатланар экан. Субҳаналлоҳ! Ҳатто ҳайвонлар ҳам Аллоҳнинг дўстлари билан душманлари орасини ажрата олар эканлар! Инсонларнинг кўплари эса бундан ғофил.\nМана шу ҳайвон ва жониворлардан бири – сигирдир. Имом Бухорий «Саҳиҳ»да ривоят қилади: Расулуллоҳ соллаллоҳу алайҳи ва саллам: «Бир киши сигирини етаклаб бораётиб баногоҳ унга миниб олди ва урди. Шунда сигир: «Биз бунинг учун яратилмаганмиз, балки ер ҳайдаш учун яратилганмиз» деди», дедилар. Одамлар: «Субҳаналлоҳ, сигир гапирса-я!» дейишди. Шунда Набий соллаллоҳу алайҳи ва саллам: «Мен бунга ишонаман, Абу Бакр ва Умар ҳам ишонади», дедилар.\nСигир Аллоҳ азза ва жалланинг амри билан ҳалиги одамга у ўзига ёмон муомала қилаётганини, бундай қилиш Аллоҳнинг убудиятига зид иш эканини, уни бесабаб уриш ножоиз эканини, у ер ҳайдаш ва бошқа шу каби ишлар учун яратилган эканини, у ўзига буюрилган ибодат билан машғул эканини тушунтириш учун гапирди.\nБалиқларнинг ибодати ҳам ҳайвонларнинг ўзига хос ибодатларига мисол бўлади.\nИбн Можа ривоят қилган ҳадисда Расулуллоҳ соллаллоҳу алайҳи ва саллам дедилар: «Олимга осмонлару ердаги барча нарсалар, ҳатто денгиздаги балиқлар ҳам истиғфор айтиб туради».\nТермизий ривоятида: «Албатта, Аллоҳ ва Унинг фаришталари, еру осмон аҳли, ҳатто уясидаги чумоли ва (денгиздаги) балиқлар ҳам одамларга яхшиликни таълим берувчи кишига салавот-истиғфор айтиб туради».\nДемак, денгиздаги балиқлару, инидаги чумолилар ҳам олимларнинг, даъватчиларнинг, солиҳ кишиларнинг, одамларга яхшилик ўргатувчиларнинг фазилатларини қадрлар эканлар.\nИбн Можа ривоятидан маълум бўладики, бутун коинотнинг юқори-ю пасти, ҳайвонлари, ўсимликлари, жамодотлари ҳамма-ҳаммаси илм аҳлининг, даъват аҳлининг, одамларнинг фойдасини кўзлайдиган ва уларга яхшиликни таълим берадиган кишиларнинг манзилатини қадрлайдилар, уларга истиғфор айтиб турадилар. Субҳаналлоҳ! Инсонларнинг кўплари ўзларининг олимлари, даъват соҳиблари, машойихлари, кишиларга яхшиликни таълим берувчи муаллимларидан ғафлатдалар!\nҲайвонларнинг ибодатларига яна бир ғоят қизиқ мисол – бўрининг ибодати.\nИмом Аҳмад саҳиҳ санад билан келтирган, Абу Саид ал-Худрий розияллоҳу анҳудан ривоят қилинган ҳадисда айтилади:\n«Бўри бир қўйга ҳужум қилиб, уни чангалига олди. Чўпон унинг ортидан етиб олиб, қўйини ундан тортиб олди. Шунда бўри думини босиб ўтирди ва: «Аллоҳдан қўрқмайсанми? Аллоҳ менга ризқ қилиб берган нарсани мендан тортиб олаяпсан», деди. Чўпон: «Во ажаб, бўри думи устига ўтириб олиб, инсондек гапираяпти!» деди. Бўри: «Сенга бундан ҳам ажабланарли нарсанинг хабарини берайми? Ясрибда Муҳаммад (соллаллоҳу алайҳи ва саллам) деган киши одамларга илгари ўтганларнинг хабарини бераяпти», деди. Чўпон подасини ҳайдаб, Мадинагача етиб келди, қўйларини Мадинанинг бир четига қўйиб, Расулуллоҳ соллаллоҳу алайҳи ва саллам ҳузурларига келди ва бўлган воқеани у зотга айтиб берди. Расулуллоҳ соллаллоҳу алайҳи ва салламнинг буйруқлари билан «Ассолату жомиъа» (Жамоат намозига) деб нидо қилинди. У зот чиқиб келдилар, сўнг чўпонга: «Уларга ҳам гапириб бер» дедилар, у гапириб берди. Расулуллоҳ соллаллоҳу алайҳи ва саллам: «Жоним Қўлида бўлган Зотга қасамки, у тўғри сўзлади», дедилар».\nЖониворларнинг ибодатларидан яна бири – хўрознинг ибодати: у намозга уйғотади.\nИмом Аҳмад келтирган ҳадисда Расулуллоҳ соллаллоҳу алайҳи ва саллам дедилар: «Хўрозни сўкманглар! Чунки, у намозга чақиради». Абу Довуд ривоятида: «Чунки, у намозга уйғотади».\nДемак, хўрозни бемаҳалда чақиряпти деб сўкиш мумкин эмас, чунки, у маъруфга буюрмоқда, намозга чорламоқда. Шундай экан, нимага энди намозга чақирадиган одамларни сўкадилар?! Яхши иш қилгани, яъни намозга чақиргани боис бир хўрозга-ки озор бериш жоиз бўлмаса, намоз ва бошқа яхшиликларга буюрадиган, жамиятда тобора кенг тарқалиб бораётган ёмонликлардан қайтарадиган кишиларни сўкиш, тергаш қандай жоиз бўлсин?!\nҲеч шубҳа йўқки, бундай кишиларга эътироз билдириш Аллоҳ азза ва жалла ҳузурида энг хунук ва энг ёмон амаллардандир.\nЭнди ўсимликларнинг ибодатлари ҳақида гапирадиган бўлсак, бу ҳам жуда қизиқ.\nАллоҳ субҳанаҳу ва таоло Қуръони Каримда айтганидек: «Ўт-ўлан ҳам, дов-дарахт ҳам (ёлғиз Аллоҳга) сажда қилур — бўйсунур» (Раҳмон: 6).\nИбн Можанинг «Сунан»ида саҳиҳ санад билан келтирилган ҳадис бундан ҳам ажойиб. Ибн Аббос розияллоҳу анҳумо айтади: «Набий соллаллоҳу алайҳи ва салламнинг олдиларида эдим, бир киши келиб, деди: «Мен бу кеча тушимда кўрдимки, бир дарахтга қараб намоз ўқияпман экан. Сажда оятини ўқиб, сажда қилган эдим, дарахт ҳам сажда қилди. Сўнг унинг шундай деяётганини эшитдим: «Эй Аллоҳ, шу саждам туфайли менинг гуноҳларимни ўчиргин, менга ажр ёзгин ва мен учун ўз ҳузурингда захиралар қилгин». Ибн Аббос айтади: «Набий соллаллоҳу алайҳи ва салламни сажда оятини ўқиб, сажда қилганларини кўрдим, саждаларида ҳалиги киши айтиб берган дарахтнинг қилган дуосини қилганларини эшитдим».\nДарахт азонни эшитади, муаззинга жавоб айтади. Абу Саид ал-Худрий розияллоҳу анҳу деди: «Агар саҳроларда бўлсанг, азонни баланд овозда айт. Чунки, мен Расулуллоҳ соллаллоҳу алайҳи ва салламнинг: «Муаззиннинг овозини жинми, инсонми, дарахтми, тошми эшитса, албатта унга гувоҳлик беради» деганларини эшитганман».\nДарахт ҳаж ва умра қилувчи билан бирга талбия (лаббайка) айтади. Расулуллоҳ соллаллоҳу алайҳи ва саллам дедилар: «Бир талбия айтувчи лаббайка айтса, ернинг у ёғидан бу ёғигача ўнг ва чап томонида бўлган дарахт ё тош ё кесак албатта у билан бирга лаббайка айтади» (Термизий, Ибн Можа ривояти).\nДарахтларда кофир ва яҳудлардан безор бўлиш, мўминларга дўст бўлиш ибодатини рўёбга чиқариш ҳам мавжуд. Бу эса яҳудларга ялтоқланаётган, улар билан дўстлашиш ва яқинлашишни истайдиган кимсалар ўрнак олса арзийдиган гўзал бир ибодат намунасидир.\nРасулуллоҳ соллаллоҳу алайҳи ва саллам дедилар: «Токи мусулмонлар яҳудлар билан жанг қилмагунларича ва уларни ўлдирмагунларича қиёмат қойим бўлмайди. Ҳатто яҳудий тош ва дарахт ортига яшириниб олса, тош ва дарахт: «Эй мусулмон, эй Аллоҳнинг бандаси, менинг ортимда яҳудий бор, кел, уни ўлдир» дейди». Ибн Можа ривоятида: «Фақатгина ғарқад дарахти гапирмайди, у уларнинг дарахтидир».\nДемак, Аллоҳ субҳанаҳу ва таоло дарахтни гапиртиради, у Аллоҳга бандалиги, Аллоҳга ва мусулмонларга дўст бўлганлиги учун ва яҳудлардан безорлиги туфайли гапиради. Ҳатто, дарахт яҳудларнинг бор бўлишига рози бўлмайди, мусулмон тезроқ келиб уни ўлдиришини истайди, «Эй мусулмон, эй абдуллоҳ, ортимда яҳудий бор, кел, уни ўлдир» дейди. Бизларга нима бўлганки, яҳудлар қаршисида дарахтларча ҳам бўлолмаймиз?! Бундай кимсалар ғарқадийлардир, яҳудий унсурни дарахт ҳам, тош ҳам хоҳламайди, аммо ажабки, баъзи бир ғарқадийлар – таъбир жоиз бўлса – Раббиларига ибодат қилишда мана шу дарахт ва тошлардан ҳам анча паст даражадалар.\nДенгизнинг ҳам бир неча хил ибодатлари бор. Улар ичида энг ажиби имом Аҳмад Умар ибн Хаттоб розияллоҳу анҳудан ривоят қилиб келтирган ҳадиси қудсийдир. Расулуллоҳ соллаллоҳу алайҳи ва саллам Раббиларидан ривоят қилиб айтдилар: «Ҳар кеча денгиз Аллоҳ таолодан уларни оқизиб кетишга изн сўраб уч бора кўтарилади, Аллоҳ таоло уни тўхтатиб қолади». (Албоний ҳадисни заиф деган ИНТ)\nЁ субҳаналлоҳ! Денгиз ғазабдан тўлиб-тошса, ҳар кеча одамзотни ютиб юбориш ва ҳалок қилиш учун Раббидан уч марта изн сўраса! Сабаби – одам боласининг гуноҳлари, улардан талаб қилинган ибодатни адо қилмаганликлари! Аллоҳга осий бўлаётган одамзотни кўришга денгиз ҳам тоқат қилолмайди, унинг ҳалок бўлишини орзу қилади. Лекин Аллоҳ таоло ўзининг ҳалимлиги, меҳрибонлиги, бизга бўлган раҳмати туфайли уни бу орзусига етишига йўл қўймайди.\nКоинот адо этадиган ибодатлардан яна бири – тоғларнинг ибодатидир.\nУларнинг саждалари ҳақида Аллоҳ таоло шундай дейди: «(Эй Муҳаммад), сиз осмонлардаги ва ердаги бор жонзот, қуёш, ой, юлдузлар, тоғлар, дов-дарахтлар ва (барча) жониворлар ҳамда кўпдан-кўп инсонлар (ёлғиз) Аллоҳга сажда қилишини кўрмадингизми? Кўп (одамларга эса кофир бўлганлари сабабли) азоб ҳақ бўлгандир. Кимни Аллоҳ хор қилиб қўйса, бас, уни (ҳеч ким) азиз қилгувчи бўлмас. Албатта Аллоҳ Ўзи хоҳлаган нарсани қилур» (Ҳаж: 18).\nУларнинг тасбеҳ айтишлари ҳақида шундай дейди: «Тоғлар ва қушларни Довуд билан бирга тасбеҳ айтадиган қилиб бўйсундириб қўйдик. Биз шундай қила олгувчидирмиз» (Анбиё: 79).\n«Албатта Биз тоғларни кечки пайт ва эрталаб (яъни мудом) у билан бирга тасбеҳ айтадиган қилиб бўйсундириб қўйдик» (Сод: 18).\nТоғларнинг Аллоҳдан қўрқишлари бундан ҳам ажиб: «Агар Биз ушбу Қуръонни бирон тоғга нозил қилганимизда, албатта сиз у (тоғ)ни Аллоҳнинг қўрқувидан эгилиб ёрилиб кетган ҳолида кўрган бўлур эдингиз. Биз бу мисолларни одамлар учун, шояд улар тафаккур қилсалар, деб келтирмоқдамиз» (Ҳашр: 21).\nТоғлар нақадар салобатли ва пурвиқор бўлмасин, Аллоҳдан шунчалар қўрқади. Яна такрор айтамиз, кўп одамлар ғафлатдадирлар.\nМусулмон биродар! Ибнул Қаййим раҳимаҳуллоҳнинг тоғларнинг убудияти ҳақида айтган мана бу ажойиб ва фойдали сўзларига бир қулоқ тутинг-а! У Аллоҳ таолонинг тоғларни яратишдан бўлган ҳикматини айтиб ўтгач, шундай дейди:\n«Шунингдек, тоғ Раббига ҳамд ва тасбеҳ айтади, хушуъ қилади, сажда қилади, қаттиқ қўрқади, қўрқувининг зўридан тошлари думалайди. У ўзининг метинлигига, улкан қилиб яратилганига қарамасдан омонатни зиммасига олишдан Раббидан, яратувчисидан қўрқди, уни кўтаришга ожизлик қилди. Чунки унга бу омонатни Парвардигори кўндаланг қилган эди. Тоғлардан баъзиси борки, Аллоҳ унинг устида Ўзининг калими Мусо билан гаплашган эди. Яна шундайи борки, Рабби унга тажалли қилганида у уқаланиб, қумтепага айланиб қолган эди. Шундай бир тоғ борки, Аллоҳ Ўз пайғамбарини ва унинг асҳобларини унга суюкли қилиб қўйган, Расулуллоҳ соллаллоҳу алайҳи ва саллам ва асҳоблари ҳам уни яхши кўришарди. Яна иккита тоғ борки, Аллоҳ уни Ўз пайғамбарига қалъа қилиб берди, улардан бирининг этагида Сафони, иккинчисининг этагида Марвани қилди, ҳаж ва умра ибодатлари пайтида шу иккиси ўртасида саъй қилишни машруъ қилди. Арафот майдони узра қад кўтарган Раҳмат тоғи борки, унда қанчадан-қанча гуноҳлар мағфират қилинади, не-не хатолар афв қилинади, қанча-қанча ҳожатлар раво бўлади… Яна бир тоғ борки, унда Ҳиро ғори бор, у ғорда Расулуллоҳ соллаллоҳу алайҳи ва саллам Рабби билан холи қолардилар, ундан бутун оламга нур таралганди. (Инсонлару тоғлардан Ўзи истаганларини Ўз раҳматига хослаган Зот барча айбу нуқсондан покдир). Шундай бўлса-да, мана шу тоғ ҳам ўзи учун белгилаб қўйилган бир кун борлигини, ўша куни ўзининг бутунлай қўпорилиб кетишини, юнг каби титилиб кетишини билади ва ўша куннинг қўрқинчидан хавотирга тушади. Мана шундай тош-метин бўлган тоғларнинг аҳволи шу бўлар экан, Парвардигорнинг улуғлиги ва буюклигидан қўрқувга тушиб майдаланиб кетар экан, уларнинг яратувчиси бўлган Зот хабар бериб, агар Ўзининг каломини улар устига туширганида, улар Аллоҳнинг қўрқувидан майда-майда бўлиб кетарди, деган экан, ажабки, бир тишлам гўштдан вужудга келган заиф инсоннинг дийдаси тошлардан ҳам қаттиқ бўлса!!! Аллоҳнинг оятлари ўзига тиловат қилинаётганини эшитади-ю, бироқ юмшамайди, хушуъ қилмайди!!!» (Иқтибос тугади).\nЭнди шамолни мисол қилиб олсак, уни сезамиз, лекин кўрмаймиз. Унинг ҳам ўзига хос идроки борлигини билган пайтимизда эса бизда унинг ишидан ажабланиш пайдо бўлади. Шамол Сулаймон алайҳиссаломга бўйсундирилган эди. Аллоҳ таоло айтади: «Бас Биз унга унинг амри билан у истаган томонга майин эсаверадиган шамолни бўйсундирдик» (Сод: 36).\nБу махлуқнинг ибодати – бандалигидан яна бир ажиб мисол шуки, у бир мунофиқнинг ўлимидан қўзғолган. Имом Муслим «Саҳиҳ»ида Жобир розияллоҳу анҳу ривояти билан келтирган ҳадисда айтилади: Расулуллоҳ соллаллоҳу алайҳи ва саллам бир сафардан қайтдилар. Мадинага яқинлашганларида тўсатдан қаттиқ шамол турди, ҳатто отлиқни ҳам кўринтирмай қўядиган чанг-тўзон кўтарилди. Шунда Расулуллоҳ соллаллоҳу алайҳи ва саллам: «Бу шамол бир мунофиқнинг ўлими сабабли турди», дедилар. Мадинага келганларида маълум бўлдики, ҳақиқатан мунофиқларнинг катталаридан бири ўлган экан.\nРасулуллоҳ соллаллоҳу алайҳи ва саллам замонларидаги бир мунофиқнинг ўлимидан қўзғолган шамол ҳақида бир ўйлаб кўринг, эй Аллоҳнинг бандаси! Замонамиз мунофиқлари бу ҳадисдан бехабармикинлар?! Бундай эмас деб ўйлайман.\nКоинотлар бандалигининг яна бир мисоли – ер ва осмонлар ибодати, уларнинг энг биринчиси уларга ҳам омонатнинг кўндаланг қилинишидир: «Албатта Биз бу омонатни (яъни шариати Исломийядаги тоат-ибодатларни) осмонларга, ерга ва тоғу тошларга кўндаланг қилган эдик, улар уни кўтаришдан бош тортдилар ва ундан қўрқдилар. Инсон эса уни ўз зиммасига олди. Дарҳақиқат у (ўзига) зулм қилувчи ва нодон эди (яъни бу омонатнинг нақадар вазмин юк эканлигини бутун коинот билди ва уни кўтаришга қурби етмаслигини сезди, аммо инсон ўзи билмаган ҳолда ўта мушкул вазифани ўз зиммасига олди)» (Аҳзоб: 72).\nЕру осмонлар Раббиларига тўла итоатдалар: «Сўнгра тутун ҳолидаги осмонга юзланиб, унга ва Ерга: «(Менинг амри-фармонимга) ихтиёран ёки мажбуран келинглар!» деган эди, улар: «Ўз ихтиёримиз билан келдик, (амрингга бўйсундик)», дедилар» (Фуссилат: 11).\nУларнинг бандаликларидан энг ажиб кўриниши – улар ширкка рози бўлмайдилар. Насоролар Аллоҳга фарзанд нисбат беришиб, Ийсо Аллоҳнинг ўғли дейишганда еру осмонлар бу бўҳтонни эшитибоқ вайрон бўлаёздилар. Аллоҳ азза ва жалла айтади: «Унинг (оғирлигидан) — Раҳмоннинг боласи бор, деган (гапнинг оғирлигидан) осмонлар ёрилиб, ер бўлиниб, тоғлар парчаланиб қулаб кетишга яқин бўлур. Раҳмон учун бола тутиш лойиқ эмасдир (яъни У зот болага муҳтож эмас)» (Марям: 90-92).\nШунингдек, еру осмонларнинг бандаликларига бундан ҳам қизиқроқ мисол – уларнинг солиҳ мўминлардан ажралганларига йиғлашларидир. Аллоҳ таоло: «Бас, уларга осмон ҳам, Ер ҳам (аза тутиб) йиғлагани йўқ» (Духон: 29) деди, чунки еру осмон кофиру мунофиқларга, Аллоҳнинг шариатига қарши курашувчиларга йиғламайди, балки солиҳ мўминнинг бу дунёдан кетганига йиғлайди.\nБундан ҳам қизиқроғи – ер баъзи мунофиқларнинг жасадларини ўзига қабул қилмайди, ҳар қанча дафн қилмасинлар, уларни қайта-қайта чиқариб ташлаганига гувоҳ бўлинган.\nАнас ибн Молик розияллоҳу анҳу айтади: «Ичимизда Бану Нажжорлик бир киши бор эди, «Бақара», «Оли Имрон» сураларини ёд биларди, Расулуллоҳ соллаллоҳу алайҳи ва салламга котиблик қиларди. У қочиб кетиб, аҳли китобларга қўшилиб кетди. Улар уни таниб: «Бу Муҳаммаднинг котиби-ку» деб ажабланишди. У уларнинг орасида ҳеч қанча турмасдан ўлди. Гўр қазиб, уни кўмишди. Шунда ер уни чиқариб ташлади. Яна қайта кўмишди, ер яна чиқариб ташлади. Охири ноилож ернинг бетида ташланди ҳолда қолдирдилар».\nАлбатта, мунофиқ ва секуляристлар улкан хатар устидалар. Биз устида юрган, оёқларимиз билан босаётган бу ер бир кун келиб, ўз хабарларидан гапиради. Бу унинг бандалигидан – ибодатидандир. У: «Фалончи ўғли фалончи фалон куни шундай-шундай гуноҳларни қилган» дейди.\nБаъзан Рабби унга инсонларни унинг устида туриб қилган гуноҳлари сабаб уларни ўз бағрига қабул қилмаслигини ваҳий қилади. Ер қабул қилган тақдирда ҳам уларни ўз ичида алангаланиб турувчи оловлар билан кутиб олади.\nШунингдек, Аллоҳ таоло ерга пайғамбарларнинг жасадларини ейишни ҳаром қилди, бу ҳам унинг ибодати – бандалигидандир.\nГоҳида Аллоҳ субҳанаҳу ерга буюриб, баъзи одамларнинг амалларига яраша жазо сифатида уларни ҳалок қилдиради.\nХулоса шуки, инсон ердан огоҳ ва ҳушёр бўлиши, унинг юзида яхши амаллар\nқилиши, Аллоҳ ҳаром қилган нарсалардан четланиши, ер юзида ҳаётлик пайтида ўз\nҲожасига бўлган бандалигини рўёбга чиқариб олиши лозим.


Одатда ҳар бир йил, ҳар бир ойнинг бошланишида оммавий ахборот воситаларида, айниқса интернет саҳифаларида мазкур йил, ой ва кунларга хос бўлган хабарлар, қизиқарли маълумотлар ёки нишонланадиган байрамлар ҳақида мақолалар берилади.\nЖумладан, интернет саҳифаларида 1 апрел кунига тегишли баъзи маълумотлар ҳам берила бошланди. Бу маълумотлар янгиликка ўч бўлган ҳар қандай одамнинг эътиборини ўзига тортмай қўймайди. Бу менинг ҳам эътиборимни тортди. 1 апрелга тегишли маълумотларни турли интернет саҳифаларидан қидириб, топиб ўқиб кўрдим. Бу маълумотларнинг савияси турлича. Баъзилари илмий маълумотларга асосланган, баъзиларини эса оддий ҳаваскорлар ёзган. Яна баъзилари олди-қочди, сафсата гаплар. Лекин энг асосийси, мазкур маълумотларнинг ҳеч бирида 1 апрель куни ҳақида инсонийлик, маънавият, илм-маърифат, ахлоқ-одоб, дину диёнатга мос келадиган бирорта ижобий тушунча йўқ. Балки барчаси бошидан охиригача байрам баҳона қандайдир кўнгилхушлик билан шуғулланиш. Демак уларнинг мақсадлари битта – у ҳам бўлса, ҳар қандай йўл ва услуб билан кимнидир алдаш, кулдириш, мазах қилиш, масхаралаш, ташвишга қўйиш, қўрқитиш, чўчитиш, асабини бузишдир. Буларнинг натижасида қандайдир фожиалар келиб чиқиши ҳам мумкин, аммо улар бунга этибор бермайдилар. Балки 1 апрел ҳазил куни деган баҳона билан ўзларининг кирдикорликларини яширадилар.\n1 апрель кунини байрам сифатида нишонлашнинг тарихи, келиб чиқиши ҳақидаги маълумотлар ҳам турли-туман. Бирида «оммавий қирғин, бир дин вакилларини қатлиом қилиш куни» дейилган бўлса, бошқасида Оврўпадаги баъзи императорларнинг кўр-кўрона қилган ишлари ва тадбирларини яшириш мақсадида 1 апрелга асос солинганлиги ва бу милодий XVI асрдан бошланганлиги айтилади.\nҲозирги кунда 1 апрелнинг қандай кун деб аталиши тўғрисидаги интернет саҳифаларида берилган баъзи маълумотлардан иқтибос келтирамиз:\n«Ҳозир Оврўпада нишонланаётган биринчи апрель куни одамларнинг бир-бирини алдашидан бошланган».\n«1 апрель – алдаш ва лақиллатиш куни муносабати билан танлов эълон қиламан».\n«1 апрель куни дунёнинг бир қатор мамлакатларида Кулги куни, Ҳазил куни, Алдаш куни нишонланади. Шу куни яқин дўстлар бир-бири билан ҳазиллашадилар».\n«1 апрель куни бир марта бўлса ҳам жилмайиб қўймайдиган одам топилмаса керак. Биринчи апрель бир-бирига ҳадди сиғадиган, қалби пок инсонларнинг байрами»\n«1 апрель – аҳмоқлар куни».\nМазкур иқтибослардан кўриниб турибдики, бу куннинг қандайдир ном билан аталиши ёки байрам қилинишида ҳеч қандай хайр йўқ. Чунки бу кунда шариатимизда ман этилган бир қанча маънавий ва моддий жиноятлар содир этилади, аммо мазкур жиноятлар ҳазил, кулги ниқоби остида амалга оширилади. Шунинг учун ҳам мазкур жиноятларни содир этаётганлар ҳам, бундан жабр кўраётганлар ҳам гўёки бир-биридан хафа бўлмайди. Лекин инсон гуноҳкор бўлиши учун бировни хафа қилиши шарт эмас, балки шариат гуноҳ деб баҳолаган ишни қилишнинг ўзи кифоя. Келинг, мазкур қўштирноқ ичидаги «байрам» кунида қандай гуноҳлар содир этилишини ўрганиб чиқайлик.\n1. Аввало, бу «байрам»нинг номиданоқ кўриниб турибдики, 1 апрель – алдаш куни. Алдаш – ёлғончилик, каззоблик, фирибгарлик деган маъноларни ўз ичига олади. Ёлғон эса шариатимизда қатъий ҳаром қилинган. Унинг ҳаром экани оятларда, ҳадиси шарифларда ўз ифодасини топган.\n«Ёлғонни фақат Аллоҳнинг оятларига иймон келтирмайдиганларгина тўқирлар. Ана ўшалар – ёлғончилардир» (Наҳл сураси, 105-оят).\nАллоҳнинг оятларига иймон келтирадиганлар мўмин-мусулмонлардир. Улар ҳеч қачон ёлғон гапирмайдилар. Ёлғон тўқиш эса Аллоҳнинг оятларига иймон келтирмайдиганларнинг энг ёрқин аломатларидан биридир.\nСафвон ибн Сулайм розияллоҳу анҳу айтадилар:\n«Расулуллоҳ соллаллоҳу алайҳи васалламдан «Мўмин одам қўрқоқ бўлиши мумкинми?» деб сўрашди. «Ҳа», дедилар. «Мўмин одам бахил бўлиши мумкинми?» деб сўрашди. «Ҳа», дедилар. «Мўмин одам ёлғончи бўлиши мумкинми?» деб сўрашган эди, «Йўқ!» дедилар».\nУшбу ҳадиси шариф юқоридаги ояти кариманинг маъноларини янада таъкидлаб, қувватлаб келяпти. Мазкур маъно янада тушунарли бўлиши учун бу ҳадис савол-жавоб тариқасида ворид бўлган. Демак, мўминда ҳам баъзи иллатлар бўлиши мумкин экан, лекин иллатларнинг энг ёмони бўлмиш ёлғончилик ҳеч қачон мўминда бўлмаслиги керак. Акс ҳолда унинг иймонига футур етади. «1 апрел»чилар эса ўзининг нодонлиги, жоҳиллиги оқибатида иймонидан айрилаётганини оммавий байрам сифатида нишонлайдилар.\n2. Биринчи апрель ҳазили деб, бир кишини алдаш оқибатида унинг қони, мол-мулкига тажовуз қилинади, обрўси поймол қилинади.\nРасулуллоҳ соллаллоҳу алайҳи васаллам Видолашув ҳажида шундай деганлар:\n«Сизларнинг қонингиз, молингиз ва обрўингиз бир-бирингизга ҳаромдир»!\n«Эй иймон келтирганлар! Бир-бирингизнинг молларингизни ботил йўл билан еманглар» (Нисо сураси, 29-оят).\n3. Мазкур алдов бирор шахснинг бирор иллатини айблаш маъносида бўлса ва ўша иллат унда ҳақиқатдан ҳам бор бўлса, бу иш ғийбат бўлади. Агар ўша иллат унда бўлмаса, туҳмат ёки бўҳтон бўлади. Буларнинг ҳар иккаласи ҳам шариатимизда ҳаромдир.\n«Эй Аллоҳнинг Расули, ғийбат нима?» деб сўрашди. У зот: «Биродарингни унинг ўзига ёқмаган нарса билан зикр қилишинг», дедилар. Шунда: «Мен айтган нарса биродаримда бор бўлса-чи?» дейишди. У зот: «Агар айтган нарсанг унда бор бўлса, ғийбат қилган бўласан. Айтган нарсанг унда бўлмаса, бўҳтон қилган бўласан», дедилар.\n4. Мазкур алдовга мазах, истеҳзо ҳам аралашади. Буларнинг ҳар иккаласи шариатда ман этилган.\nЯнада тушунарлироқ бўлиши учун 1 апрель кунида бўладиган баъзи бир ҳазиллардан мисол келтирамиз.\nБир неча улфатлар чойхонага тўпланиб, тўкин дастурхон атрофида маишат қилишибди. Зиёфат охирига етиб, ҳамма уй-уйига кетиш учун чойхонадан чиқиб, уловининг олдига келибди. Улардан бири не кўз билан кўрсинки, улови қўйган жойида йўқ экан. Унинг хурсандчилигидан асар ҳам қолмабди. Ранги оқариб, тили калимага келмай қолибди. Нима қилишини билмай турса, улфатлари унга ҳамдарддек атрофида тизилишиб тураверишибди. Ҳамма ҳайрон. Жабрдийда одамнинг асаблари бузилиб, мазаси қочибди. Вазият борган сари чигаллаша бошлабди. Бирор жиддий фожиа рўй беришидан қўрққан улфатлар дўстини хотиржамликка чақириб, уловини нариги маҳалладаги бир кўчага яшириб қўйганини айтиб, «Бу 1 апрель ҳазили эди» деб, унинг устидан мириқиб кулишибди.\nБошқа бири эса уловига миниб, ўт олдиргач, рулни ушласа, не кўз билан кўрсинки, рулга каттагина олачипор илон ўраб қўйилган экан. Бечора қўрққанидан юраги ёрилиб ўлишига бир баҳя қолибди. Улфатлар эса уни ҳам масхара қилиб, роса кулишибди.\nБошқа бир улфатлар янада бошқачароқ ҳазил ўйлаб топишибди. Улфатлардан бирининг аёлига телефон қилиб, унинг эри жазмани билан фалон жойда кайф-сафо қилаётгани тўғрисида ёлғондан хабар беради. Рашк ўтида куйган аёлнинг кўзига ҳеч нарса кўринмай, айтилган манзилга бир аҳволда етиб келибди. У ердаги манзара қандай бўлганини тасаввур қилаверинг.\nУлфатларнинг ичида уч-тўртта дўкони бор тижоратчи ҳам бор экан. У оиласи билан кечки овқатни еб, хотиржам ўтирган пайтда тўсатдан телефони жиринглаб қолади. Улфатларидан бири ташвишли оҳангда унга ўта совуқ хабар етказади: «Дўконингни текширув босди! Мол-мулкингни мусодара қилишяпти! Сен нима қилиб ўтирибсан, тезлик билан етиб келиб, ишни жойида «ёпди-ёпди» қилмасанг, ишинг газак олар экан!». У бечора эса оғзидаги таомини ютиш-ютмасликни ҳам билмай, оёқ кийимини ҳам кияр-киймас, машинага ўтириб дўкони томонга елдек учиб кетади. Бундай ҳолатларда йўлнинг ўзидаёқ бирор фожиа бўлмайди деб ким кафолат бера олади? Ёки улфатлар ичида шунга ўхшаш ҳазиллар бўлмайди деб ким айта олади?\nАзизлар! Айтинг-чи, шунча иллатларни ўзида мужассам этган «байрам»ни яхши кайфият билан нишонлаш мумкинми?\nХулоса қилиб айтадиган бўлсак, устига асал суртилган заҳарга ўхшаш бу «байрам»да тилга тегишли бўлган барча жиноятлар содир этилади ва бу оддий ҳол деб қабул қилинади. Юқорида уларнинг ҳаммасини бирма-бир келтирмадик, ақл эгаларига эслатма ва огоҳлантириш бўлсин, дея бир неча мисоллар келтирдик, холос.\n1 апрелни алдов ва ҳазил куни деб нишонлагандан кўра «Ёлғонга қарши кураш куни» деб эълон қилсак бўлмайдими?\nКиритилган вақти: 03/04/2021 10:48; Кўрилганлиги: 71\nМатериал манзили: https://savad-ul-azam.uz/articles/actual/birinchi-aprel-yoxud-yolgonga-qarshi-kurashish-kuni\nЧоп этилган вақт: 06/12/2021 22:57


“Янги Ўзбекистон тараққиёт стратегияси” дастурига жиззахлик ёшлар томонидан 10 дан ортиқ таклиф билдирилди | O'zLiDeP\nO’zLiDeP Жиззах вилоят Кенгаши Ёшлар билан ишлаш бўлими ташаббуси билан Маънавият ва маърифат маркази вилоят бўлимида “Янги Ўзбекистонни барпо этишда ёшларнинг ўрни” мавзусида давра суҳбати ташкил этилди.\nШунингдек, тадбирда халқ депутатлари Жиззах шаҳар Кенгашидаги O’zLiDeP депутатлик гуруҳи аъзолари, партия вилоят, шаҳар Кенгаши ходимлари ва “Ёшлар қаноти” гуруҳи аъзолари иштирок этишди.\nМаълумки, Президентимизнинг Олий Мажлис палаталари қўшма мажлисида сўзлаган нутқида етти йўналишдан иборат “Янги Ўзбекистон тараққиёт стратегияси” Дастури белгилаб берилди. Мазкур стратегия эркин фуқаролик жамиятини ривожлантириш орқали халқпарвар давлат барпо этиш, инсон қадри-қиммати ва унинг қонуний манфаатларини таъминлашга қаратилган, кенг кўламли ислоҳотларни янги поғонага кўтаришга қаратилган.\nБу борада миллати, тили ва динидан қатъи назар, юртимизда яшаётган ҳар бир фуқаронинг, бутун халқимизнинг фаровонлигини таъминлашга хизмат қиладиган “Янги Ўзбекистон – халқчил ва инсонпарвар давлат” ғоясини амалга оширишга алоҳида эътибор қаратилиши таъминланган.\nБелгиланган вазифалар ичида ёшларга ҳам алоҳида эътибор қаратилган. Жумладан, маҳаллаларда ёшлар масалалари билан мунтазам шуғулланадиган Ёшлар ишлари агентлигининг вакили ҳам бўлади.\nТадбир давомида Давлатимиз раҳбари томонидан илгари сурилган “Янги Ўзбекистон тараққиёт стратегияси” Дастурига ёшлар томонидан 10 дан ортиқ таклифлар билдирилди.


Наврўз Алимов фаолиятига назар (кўтарилиш ва пасайиш даври)- Kruz.uz\nНаврўз Алимов фаолиятига назар (кўтарилиш ва пасайиш даври)\n13:16, 19.11.2017 991 0 Спорт\nҚорақалпоқ футболи тарбияланувчилари ҳақидаги мақолалар туркумини давом эттирамиз. Бизнинг бугунги қаҳрамонимиз Наврўз Алимов.\n2012 йили у "Орол"дан Самарқанднинг "Динамо"сига ўтиб кетди. Бироқ жароҳат олди ва кейинчалик операция бўлди. Шундан сўнг футболчи яна Нукусга қайтишга қарор қилди.\n2013 йили 21 ёшли ҳужумчи Навоий вилоятининг "Қизилқум" жамоаси билан шартнома имзолади. Биринчи мавсумни ҳужумчи ўртача ўтказди. 15 учрашувда иштирок этган Алимов Самарқанднинг "Динамо" ва Ғузорнинг "Шўртан" жамоалари дарвозаларини ишғол қилди. Шунингдек Кубок ўйинларида "Локомотив БФК" билан кечган беллашувда ҳам у гол уришга муваффақ бўлди.\nБўйдор ҳужумчи 2014 йил Ўзбекистон терма жамоаси бош мураббийи Миржалол Қосимовнинг назарига тушди ва термага таклиф этилди.\n2014 йили Алимов учун жудаям омадли келди. Ҳужумчи Олий лигада 17 ўйинда майдонга тушиб "Пахтакор" ва "Навбаҳор" билан бўлган тўқнашувларда гол уришнинг уддасидан чиқди. Бўйдор ҳужумчи шундан сўнг терма жамоа бош мураббийи Миржалол Қосимовнинг назарига тушди ва термага таклиф этилди. Уммонга қарши Тошкентда ўтказилган ўртоқлик ўйинида термадаги дебютини нишонлаган қорақалпоғистонлик футболчи йил давомида 11 та ўртоқлик ўйинида 2 марта рақиблар дарвозасини аниқ нишонга олди. Иордания ва БАА дарвозабонлари Наврўзнинг зарбасини қайтара олишмади. Ўша йили у Осиё ўйинларида ҳам иштирок этиб 2 та ўйинда майдонга тушган эди.\n2015 йилда "Пахтакор"га йўл олган Алимовнинг ишлари орқага кета бошлади. Даставвал у Осиё кубогига борадиган таркибдан "тушиб қолди" ва шундан сўнг терма жамоага бошқа чақирилмади. Биринчи даврада атиги 2 ўйинда майдонга тушиб бирорта ҳам гол ура олмади. Боз устига Навоийда собиқ жамоасига қарши ўйинда қизил карточка олиб майдондан четлатилди. Шундан кейин Наврўзнинг "шерлар" сафидаги фаолиятига ҳам "нуқта" қўйилди.\nМавсумнинг иккинчи ярмида дастлаб "Навбаҳор"га ўтди ва кейинчалик ўзаро келишиб шартномани бекор қилган ҳолда, "Қизилқум"га қайтган Алимов яна ўзига кела бошлади. "Бунёдкор", "Андижон" ва "Шўртан"га қарши ўйинларда гол уришнинг уддасидан чиқди.\nНаврўз 2016 йили фаолиятини "Қўқон-1912" жамоасида давом эттирди. Бироқ у Қўқонлик мухлисларнинг ҳам , мураббийларнинг ҳам ишончини оқлай олмади. 5 та учрашувда иштирок этиб, бирорта гол ура олмагач, жамоадан кетди. Шундан сўнг Нукусга қайтиб "Орол" жамоасида тўп сурди.\nУмид қиламизки 25 ёшга тўлган ҳужумчи келаси мавсумда яна Олий лига клубларига қайтиб, ўз спорт формасини тиклайди.\n2015 йилда Алимовнинг ишлари орқага кета бошлади.\nАлимов фаолиятига оид статистик маълумотлар\n- "Орол" сафидаги дебют ўйинини 2007 йили "НБУ Осиё"га қарши ўйинда нишонлаган.\n- Олий лига доирасида 56 та учрашувда майдонга тушиб, ўз ҳисобига 7 та гол ёздириб қўйган. У 34 та ўйинда асосий таркибда, 22 баҳсда эса захирадан майдонга тушган.\n- Наврўз "Шўртан"га қарши ўйинларда иккита, “Динамо", "Андижон", "Бунёдкор", "Пахтакор" ва "Навбаҳор"га қарши беллашувларда эса битта гол киритган.\n- Олий лигада ҳужумчи 20 марта сариқ карточка олиб, бир марта майдондан четлатилган.\n- Ҳужумчи кубок ўйинларида 5 та учрашувда иштирок этиб, битта гол киритган ва 2 бора ҳакамлар томонидан огоҳлантирилган.\nАлимовга оид қизиқарли фактлар\n- "Орол"да олган илк маоши 150 минг сўм эди.\n- Энг чиройли голи сифатида терма жамоа либосида БААга урган голини билади.\n- Ўзбек ва қорақалпоқ футболида Анвар Солиев, Анвар Бердиев, Неъматулло Қутибоев, жаҳон футболида эса Роналдо, Роналду ва Шевченколарнинг мухлиси ҳисобланади.\n- "9" ва "11" рақамларида тўп суришни истайди.\n- Мактабда ўқишни яхши кўрмаган. Дарсдан қочиб футбол ўйнаган.\n- Бўш вақтида қўшиқ эшитишни яхши кўради.\n- Жанубий Корея уни энг ҳайратлантирган мамлакат бўлган.\n- "Реал" ёки "Барса"? У мадридликлар мухлиси ҳисобланади.\n- Ўзининг энг ёмон одати сифатида уйқучилигини тан олади.\n- Таксиларга чиққанида энг кўп эшитадиган саволи маош ҳақида бўлади.\n- Футболчи бўлмаганида ички ишлар ходими бўлган бўларди.\nНаврўз АлимовОролФурқат Юсупов


Самарқанд вилояти Халиловлар оиласи | "Оила" маркази\nСамарқанд вилояти Халиловлар оиласи\nСамарқанд вилояти. Халиловлар оиласи\nХалиловлар оиласи Каттақўрғон туманидаги “Баландравот” маҳалла фуқаролар йиғинида яшайди. Ушбу жуфтлик 34 йилдан буён бирга, ҳамнафас яшаб келмоқда. 4 нафар фарзанди, 9 нафар набиралари бор. Оилабоши Т.Халилов Каттақўрғон шаҳар Мажидий номидаги драма театрининг актёри бўлган, ҳозирда театрда адабий бўлим бошлиғи лавозимида фаолият юритмоқда. Оила бекаси Г.Эргашева фарзандларини одоб-ахлоқли, элга манфаатли қилиб тарбиялашда жонкуярлик кўрсатиб келмоқда. Оилада 200 дан ортиқ китоб фондига эга кутубхона мавжуд.\nУшбу оилада санъатни, адабиётни қадрлаш муҳити бор. Оила бошилари ўз фарзандларига ҳам маҳалла ёшларига ҳам меҳнатсеварлик, катталарни ҳурмат, кичикларни иззат қилиш, маҳалладаги ҳар бир оилага ёрдам бериш каби ҳислатларни сингдириб келмоқда.\nТ.Халилов “Яраштириш комиссия”си аъзоси сифатида маҳалладаги оилалар тинчлигини таъминлаш, ўзаро муроса билан яшаш, оила қадриятини асраш каби тарғибот тадбирлари ва бошқа ташкилий ишларда фаол ёрдам беради. Қўшниси нотинч оила тоифасидаги Давлатов Тулқиннинг оиласига мураббийлик қилади.\nОила 2001 йилдан буён хусусий тадбиркорлик билан ҳам шуғулланиб келади. Маҳалладаги ҳайрия-саҳоват тадбирларида ҳомийлик ёрдамларини беминнат кўрсатиб келмоқда.\nФарзандлари яхши тарбия топган, ўзига тинч ва намунали хулқ-атворга эга. 2 нафар ўғли хусусий тадбиркор, 1 нафари уста, ҳунарманд, қизи мактабда ёшлар етакчиси.


Ўзбекистон ампутантлар терма жамоаси бош мураббийи оламдан ўтди - Darakchi\nСПОРТ 02.12.2019, 19:29\nТеглар: таъзия, бош мураббий\nЎзбекистон ампутантлар терма жамоасининг 4 карра жаҳон чемпиони унвонига сазовор бўлишига ҳисса қўшган бош мураббий Рустам Кариев 68 ёшида вафот этди. Бу ҳақда Жисмоний тарбия ва спорт вазирлиги хабари хабар қилди.\nРустам Кариев 1951 йил 15 январда Сурхондарё вилоятида туғилган. Ўрта мактабни тугатгач, ҳарбий соҳада фаолият олиб борган ва капитан даражасигача кўтарилган.\nШу вақт давомида “Байналминал” жамоаси 11 карра Росиия очиқ чемпионати ғолиби, кўп бора “Рождество кубоги”, икки карра МДҲ кубоги соҳибига айланган. Бундан ташқари, асосини “Байналминал” жамоаси аъзолари ташкил этган Ўзбекистон терма жамоаси 4 карра жаҳон чемпионати ғолиблигини қўлга киритади.


Бизни нажот соҳилидан ҳалокат гирдобига ташладилар « Ўзбекистон Халқ Ҳаракати\nБизни нажот соҳилидан ҳалокат гирдобига ташладилар\n06 June 2016 - 6:00\nБиз юқорида айтиб ўтган уч хил санъат маҳсулотларини нақлиёт воситасида ҳар тарафга олиб бориш, олиб келиш ва одамларнинг талаблари учун керакли нарсаларни етказиб беришга тижорат санъати дейилади.\nБиз юқорида нақлиётнинг фойдаларини арз қилдик, лекин шуни ҳам муҳтарам ўқувчиларимизга айтиб ўтишимиз лозим, нақлиёт ҳамма жойда, ҳамма ҳолатларда ҳам фойда келтиравермайди, нақлиётдан билиб фойдаланмаса, албатта, зарар кўриш мумкин. Зотан, дунёдаги ҳар бир ишда ҳам шундай суиистеъмол қилинса, зарар кўрилади.\nМасъалан, тўйда кўп фойдалар бор, аммо биз туркистонлилар уни суиистеъмол қилишдан тўхтамас эканмиз, зарар топамиз. Намознинг ҳам фойдалари кўп, лекин риёкорлик билан ўқилган намоз зарар келтиради, яъни гуноҳкор бўламиз.\nОташарава ва кемалар ҳам шундай: савдогарлар уларга ўз мамлакатларида ишлаб чиқарилган маҳсулотларни юклаб, четга чиқариб сотиб, четдан имкон қадар мол олиб келиб, ўз юртларида сотсалар нақлиётдан фойда кўрадилар.\nАгар бегоналар хорижий молни уларнинг мулкига келтириб сотса ва савдогарларнинг молини хорижга олиб бориб сотса, савдогарларнинг ўзи бу хусусда ўзлари ҳаракат қилмасалар, шубҳа йўқки, шу давлат ўзида бор оташаравадан фойда кўрмайди.\nТижоратнинг фойдалари фақат олди-сотдидан эмас, балки бир давлатнинг хилма-хил саноатининг тараққий топиши, миллатнинг равнақу осойишталиги, унинг улуғлиги ва эътибори тижоратга боғлиқдир.\nБашар тоифаси тижоратга доимо эҳтиёж сезиб келган, агар бу муборак санъат бўлмаса эди, одамлар Аллоҳ неъматларининг бир қисмидан маҳрум бўлиб қолаверарди. Шу тижорат борки, мамлакатимизга Ҳинд диёридан чойлар, Русиядан шакарлар келиб туради, шу тижорат сабаб пахтамиз ва қоракўл териларимизни жаҳон бозорига чиқариб сотамиз.\nТижорат ибтидоий даврлардан то ҳозиргача ҳар бир миллат орасида баланд мавқега эга бўлиб келган, лекин, хусусан, бизнинг замонга келиб янада эътибори ортиб кетди. Ҳар бир қавмнинг боқийлиги, ҳар бир давлатнинг қувват ва шавкати батамом унинг тижоратига тобеъдир. Яҳудийлар ўзларининг паришонликларига, тарқалиб кетишларига қарамай миллатларини ана шу тижорат соясида ҳимоя қиладилар, ўзларининг яриммустақил давлатлари бўлмай туриб ҳам Фарангнинг аксар ҳукуматлари уларни тан олиб, қулоч очиб кўришадилар, чунки уларнинг пуллари бор, тижоратлари ривожланган.\nШу эътибордан ислом дини бизга тижорат билан шуғулланишни буюради… «Аллоҳ (денгиздаги) кемалар ўзининг амри билан жорий бўлиши ҳамда сизлар (у кемаларда) Унинг фазлу марҳаматидан (ризқу рўз) исташларингиз ва шукр қилишларингиз учун сизларга денгизни бўйсундириб қўйган зотдир»253.\nБу оят қаторида Пайғамбаримиздан ҳадислар ҳам ривоят қилинган: «Ҳалол иш қилиб, тўғрисўз бўлган тожир қиёматда шаҳидлар билан баробар мукофот олади».\n«Ҳалол иш қилувчи тожир Пайғамбарлар, сиддиқлар ва шаҳидларга ҳамроҳдирлар».\nИнсоф қилинг, бу дунёда ислом динигина тижоратга шу қадар баланд мартаба ва олий даража тайин этган. Бахтга қарши, бугун орамизда эътибори йўқ касблардан бири шу тижоратдир. Шуни ҳам яхши билиш керакки, тижоратдан фойда кўриш керак, фақат олди-сотди билан чегараланмасдан.\nБугунга келиб тижоратдан яхши фойда олиш учун бир қанча илмларни билиш зарур. Одат юзасидан ёки минг йиллик ношудлигимизни ошкор қилмаслик учун тижорат билан шуғулланиш фойда келтирмайди, шунинг учун ҳам миллий тижоратимиз кундан-кунга таназзулга юз тутиб бормоқда. Мен аниқ ишонаманки, миллатимизнинг ҳаёт мамоти савдогарларимиз қўлида.\nҲа, бундан бир неча йил муқаддам бизнинг идора тизимимиз уламолар қўлида эди, лекин улар бизга раҳбарлик қилишга ожиз қолдилар, бизни ҳалокат гирдобидан нажот соҳилига чиқариш ўрнига, улар нажот соҳилидан ҳалокат гирдобига ташладилар.\nШу сабабдан хоҳу нохоҳ бу миллатга раҳнамолик қилишдек муқаддас вазифа уларнинг қўлидан чиқиб, замон тақозосига кўра бойларимиз қўлига ўтди. Биноанлайҳ, бугун бойларимиз олдида турган вазифалар ҳам улуғ бўлиб, ислом наздида уларнинг мартабалари ҳам ортди.\nБас, уларга вазифаларини тушуниб, раҳбарлик қилишларига муҳтож бўлган миллатларига ёрдам кўрсатиб, раҳбарлик қилсинлар. Лекин улар ҳам ўз ишларини замон талаби ва хоҳишларига қараб тартибга солмасалар, бу вазифани адо этолмайдилар.\nМен шунинг учун уч йилдан бери фарёд уриб, уларни ҳушёрликка даъват қилиб келсам-да, ҳайҳот, уларнинг ҳушёрлигини тушимдан бошқа ҳеч ерда кўрмаяпман.\n253.Қуръони карим, Жосия сураси, 12-оят.


Кўчирмакашларни тайёрлаяпмизми ёки журналистларни? — Nargis.uz\nМазам бўлмай, жуда ҳам қаттиқ асабимга теккан бўлса ҳам ёзишга ҳолим бўлмаган эди. Кичик бир воқеадан кейин журналистика факультетлари керакми ёки қизиққанлар семинар-тренингларда малакасини ошириб, ҳам жамият муаммоларини кўтармоқдаку, деган ҳаёл бўлди. Аслида гап университетда йил якунланиб, ковид пандемияси туфайли талабалар “Экожурналистика” фанидан онлайн якуний назорат ишларини топширишлари ҳақида. ЎзЖОКУ, 2 курс, рус гуруҳлари. Вазифа — “Ўзбекистондаги мавжуд экологик муаммолардан бирини мақола қилиб ёзиб, тақдим қилиш”. Мақсад — талабаларнинг атрофдаги мавжуд муаммоларни кўра билишлари, уларни таҳлил қилиш ва кўтариб чиқа олишларини баҳолаш. Афсус, рус гуруҳларида экожурналистикадан 70%! талаба интернетдаги умумий Ўзбекистоннинг экологик муаммолар ҳақидаги мақолаларни уялмай! (плагиатликда айблаганимда буни одатий ҳолдай қабул қилишлари эса мени янада шокка туширди) баҳолаш учун жўнатишди. Табийки, ҳаммасига мақолани қаердан олганлигининг ҳаволасини кўрсатиб, “2” баҳо қўйдим. Кейин эса улар менга мен ноҳақлигим, бу туришда стипендиядан қолиб кетишларини, бу уларга нисбатан ноҳақлик эканлигини ёза бошлашди.\nМен журналистикада 35 йилдан буён фаолият юритаман. ТошДУ, МДУ журналистка факультетларида сабоқ олганимда, устозларимиз. “Оёғинг остида муаммо. Оддий одам кўра олмаган муаммони кўра билмасанг, бошқа касб танла” дейишгани ҳали ёдимда. Бу ерда гап экологик муаммолар ҳақида ҳам эмас. Бугун улар ҳар қадамда ва аҳолимиз оз бўлсада, эртага уларга эътибор қаратмаса, ўзи, оиласи, боласи, авлоди, жамият яшаб қолиши даргумонлигини бироз бўлсада тушуниб етаяпти. Гап, ўша мен дарс ўтган гуруҳлардаги 70% нега Журналистика университетига кирганини тушунмай, бефарқ талабаларнинг мавжудлигида! “Ҳа майли бундайлар ҳар бир универда тиқилиб ётибди, диплом учун ўқийди, дерсиз! Тўғри. Аммо улар репититорларга бориб, аъло баҳолар билан қабул қилиниб, кейин бу соҳага фойдаси тегмайдиган кадр бўлиб етишиши нимадан дарак беради? Жаҳондаги етакчи олий таълим муассасаларида 100 та одам қабул қилинса, номақбули сараланиб, ўқишдан ҳайдалиб 10 таси, мутахассис бўлиб битиради. Журналистика факультетларидан ижодий имтиҳонни ҳам олиб ташлашди. Аслида журналистика факультетларга имтиҳон эмас, айнан ана шундай ёза биладиган, фикрини айта оладиган, мавжуд воқейликни таҳлил қила оладиган талабаларни қабул қилиш қилиш керак. Ҳозирги кунда дипломи йўқ, аммо етакчи ОАВда ишлаб юрганлар бунга мисол. Журналистикада ҳар бир йўналишдаги фаннинг якуни шу йўналишда тайёрланган журналистик материал орқали (тест, реферат, саволларга жавоб эмас, ҳаммаси кўчирмакашлик натижасида баҳо қўйилади охир-оқибат) баҳоланиши лозим. Шунда талаблар ҳеч бўлмаса икки жумлада фикрини баён қилишни, ёзишни ўрганади. Дарслар лекция-семинар эмас, таҳлил асосида ўтилиши лозим. Яъни, талаба ҳар бир мавзу бўйича берилган адабиётларни ўқиб, таҳлил қила олиши керак. Шу йўналишдаги журналистик материаллар ўрганилиб, дарсда таҳлил қилиниши лозим. Мустақил ишларида (курс ишларида) талаблар реал бирор муаммони олиб, унинг ечимини кўрсатишлари лозим). Келажакда миллий журналистикамизда кўчирмакашлар ва кўчирмакашлигидан уялмайдиганлар эмас, балки халқни дардини тинглай, муаммоларни кўтара оладиган журналистларни балки шу асносда тарбиялай, журналистика мавқеини тиклай олармиз…\nАввалгиси: Ноўрин кетган Одил Аҳмедов\nНавбатдаги:“…Буни кўрган онаси югуриб келиб, қарғанганича Иродани аямасдан ура кетди…”


Босим юмшагани эркинликка олиб келмади\n28 ноябр 2020, Тошкент вақти: 21:40\n“Чегара билмас мухбирлар” ташкилоти Ғарбнинг айрим давлатлари ва етакчи халқаро ташкилотлар расмийларини сўз эркинлигини ҳимоя қилишда “кучсизлик, қўрқоқлик ва иккиюзламачилик” қилаётганликда айблади.\n“Чегара билмас мухбирлар” ўзининг навбатдаги йиллик ҳисоботида дунёнинг 98 давлатидаги вазиятни таҳлил этади.\nТашкилот хулосасига кўра, сўз ва матбуот эркинлиги билан боғлиқ вазият дунёнинг бирор давлатида ҳам яхшилангани йўқ. Бунинг омиллари ва сабаблари барча давлатларда турлича бўлиши мумкин.\nБироқ бу гал “Чегара билмас мухбирлар ташкилоти” сўз эркинлигини тарғиб этишда Ғарбнинг айрим давлатлари ва нуфузли халқаро ташкилотлар расмийлари қатъиятсизлигини нишонга олди.\nТашкилотнинг Европа ва собиқ совет давлатлари бўлими раҳбари Элза Видалнинг айтишича, Ўзбекистон ҳукуматига босимнинг юмшагани бу мамлакатдаги вазият яхшиланишига олиб келмади.\n“ЕИ Ўзбекистон билан муросага эришмоқчи бўляпти-ю, бироқ кузатаётганимиз вазиятнинг яхшиланганини кўрсатмайди. Фикримизча, Ислом Каримов ЕИ расмийлари билан бу мулоқотни сўз эркинлигини яхшилаш учун эмас, фақатгина ўзининг манфаати йўлида ишлатяпти”,- деди Элза Видал.\nЕИнинг Марказий Осиё бўйича махсус вакили Пьер Морел “Чегара билмас мухбирлар” ҳисоботига муносабат билдириб, масала ўта нозик бўлишига қарамай, ЕИ сўз эркинлиги масаласини доимо қатъий қўйиб келганини таъкидлади.\n“Биз воқеаларнинг ўз навбати билан ривожланишига эришмоқчи бўляпмиз. Сўз эркинлиги узоқ муддатни талаб этувчи муҳим жараён эканини англаймиз ва бирор журналист ёки инсон ҳуқуқлари ҳимоячисининг қамоқдан озод этилганидан хабар топганимизда буни сиёсатимизнинг натижаси ўлароқ қабул қиламиз”,– деди Пьер Морел.\nМосквадаги Экстремал журналистика маркази раҳбари Олег Панфиловнинг айтишича, сўз эркинлиги билан боғлиқ вазиятнинг яхшиланиши учун биргина халқаро босимнинг ўзи етарли бўлмайди. Мамлакат ичкарисида ҳам ҳаракат бошланиши керак.\n“Ўзбекистон ҳукумати ўзининг қонунларини бузиб келмоқда. Европа давлатлари эса бу ҳақда вақти-вақти билан эслатиб туришга масъулдир. Лекин Ўзбекистон ҳукумати мана биз сўз эркинлигини беришга тайёрмиз деганда, бу иш билан ким шуғулланади? Мамлакат ичидаги журналистлар рухсат кутиб ётмасдан, сўз эркинлиги ҳимояси учун курашиши керак”,– деди Олег Панфилов.\nКаримов режими ана шундай кураш туйғусини мунтазам бостириб келаётганликда ҳам айбланади. Аксар мустақил журналистларга босим кучайган бир вақтда ўтган йил сўнггида қилган чиқишларидан бирида И.Каримов журналистларни ҳақиқат учун курашга даъват қилганди.\nЭлза Видалнинг айтишича, И.Каримов сўз эркинлиги учун курашган ўз жияни Жамшид Каримовни руҳий хасталиклар шифохонасига қаматишгача борган.\n“Чегара билмас мухбирлар” ташкилоти Ўзбекистонда журналистларнинг таъқиб этилиши давлат тизимининг бир қусури эканини билдирган.\n“Сўз эркинлигининг таъқиб этилиши ортида тузум турибди. Бироқ бу тузумга раҳбарлик қилаётган шахс уни яхшилаётгани йўқ”,- деди Э.Видал.\nБу тузум бир неча мухолифат журналистини узоқ йиллар давомида қамоқларда сақлаб келмоқда, мустақил журналист Жамшид Каримов қарийб бир ярим йилдан буён руҳий хасталиклар шифохонасида қолмоқда.\nМамлакатда барча оммавий ахборот воситалари ҳукумат томонидан назорат қилиниб тарғибот воситаси сифатида ишлатилади. Хориж радиостанциялари фаолияти тақиқланган. Интернетда сиёсий сайтларнинг барчасига чекловлар жорий этилган.\nКузатувчилар фикрича, бу вазиятни яхшилаш учун узоқ муддат ва улкан саъй-ҳаракатлар талаб этилади. Ҳозирча эса Ўзбекистон сўз эркинлиги ва матбуотни бўғувчи энг абгор давлатлар ўнталигида қолмоқда


ЮСУФ ҲАМАДОНИЙНИНГ МУБОРАК ЎГИТЛАРИ - Hidoyat.uz\nАсосий саҳифа Мақолалар ЮСУФ ҲАМАДОНИЙНИНГ МУБОРАК ЎГИТЛАРИ\nЧоп этилди Aprel 10, 2019 ЮСУФ ҲАМАДОНИЙНИНГ МУБОРАК ЎГИТЛАРИda fikr bildirishni o'chirish\nШайхимиз муборак сўзлари билан бундай дейдилар: «Бу (тариқат) йўли ҳазрати Абу Бакр Сиддиқ (розияллоҳу анҳу)дан бизгача етиб келган ва қиёматга қадар давом этажакдир. Шу боис барча мўминлар ва соликлар бу танланган йўлга эргашиши, бу хонадон билан суҳбат қуриши, уларнинг йўлига сулук этиб, улар билан бирга бўлишдан ва унсиятдан узоқ қолмаслиги керак».\nСўнгра менга дедиларки: «Эй Абдулхолиқ! Билгинки, Ҳақ йўлининг йўлчилиги, яъни сулук икки қисмдир: сулуки зоҳир ва сулуки ботин. Биринчиси, сулуки зоҳир бўлиб, у ҳар ҳолу корда илоҳий амр ва тақиқларга риоят этиш, имкон доирасида диний мезонларни сақлаш ва нафс орзуларидан қочишдир. Ўз аъзоларини ҳавою нафсдан сақлаб, шариат ҳудудида муҳофаза қилишдир. Иккинчи қисм бўлган сулуки ботин эса қалбни поклашга ҳаракат қилиш ва нафсоний ёмон сифатларни йўқотиш учун ғайрат сарфлашдир. Ботиний таҳорат – қалбнинг Ҳақ зикри билан машғул бўлиши учун зикрда беҳад жидду жаҳд қилиш. Бу зикр талқини дастлаб ҳазрати Абу Бакр (розияллоҳу анҳу)нинг қалбига, ундан Салмон Форсийга, ундан Жаъфари Содиққа, ундан Султон Боязид (Бастомий)га, ундан Шайх Абул Ҳасан Харақонийга, ундан буюк шайх Абу Али Формадий Тусийга ва ундан эса бизга қадар етиб келган».\nКейин муборак юзларини бу фақирга буриб, инжу таратувчи табаррук сўзлари билан дедилар: «Эй Абдулхолиқ, улуғ шайх Абу Али Формадий дунёдан охиратга риҳлат этгач (ҳижрий 477/милодий 1084 йил), шариат ва тариқатда бир мушкул ишга дуч келсам, унинг руҳониятидан илтимос қилардим ва шу ондаёқ шайх ҳазратларининг руҳонияти у ишнинг ечимига йўл кўрсатарди. Бу йўлда буюк хожа Абу Али Формадийдан бизга қадар етиб келган ирфон ва маънавиятни тариқат соликларига ва Ҳақ даргоҳининг муҳтожларига етказяпман».\nКейин муборак юзларини яна менга қаратиб, дедилар: «Эй Абдулхолиқ, Хожа Абу Али (Формадий)нинг тўртинчи халифаси бўлганим каби, сен ҳам бизнинг тўртинчи халифамиз бўлгайсан». Қарасам, кўзлари ёшга тўлиб турибди. Мен сўрадим: «Сиздан кейин ким халифа бўлғуси?» Шайх ҳазрат дедилар: «Биздан кейин ўрнимизга Хожа Абдуллоҳ Баррақий ўтади, кейин Хожа Ҳасан Андоқий, ундан кейин Хожа Аҳмад Яссавий. Хожа Аҳмад Яссавий Туркистон диёрига кетгач, сен халифа бўласан. Албатта, ҳазрати Муҳаммад (алайҳиссалом)нинг шариати йўлида бўл ва шариат чегарасидан заррача чиқма, ким динга қарши мухолифлик қилса, унга монеъ бўл. Аллоҳ таоло яхшисини билур».\nХожа Абдулхолиқ ҒИЖДУВОНИЙнинг «Мақомоти Юсуф Ҳамадоний» асаридан


617 бемор шифо топди\n24 Апр 2020 3407\nИкки вилоятдан 19 нафар бемор соғайиб, жами тузалганлар 617 нафарга етди.\nБир йўла икки ҳудуддан: Наманган вилоятидан 14 нафар, Андижон вилоятидан 5 нафар бемор буткул соғайиб, реабилитацияга кузатилди.\nНаманганда соғайганларнинг 4 нафари эркак, 10 нафари аёллар бўлиб, барча Наманган вилоятидан.\nАндижонда дарддан фориғ бўлганларнинг 5 нафари ҳам аёллар бўлиб, барчаси ушбу вилоятдан. Иккита вилоятдан жами 19 нафар бемор коронавирус инфекциясига чалинганлар билан мулоқот орқали касалликни юқтириб олишган. Улар орасида энг ёши каттаси 79 ёшда бўлса, энг ёши кичиги 20 ёшда.\nШундай қилиб, бугун 56 нафар бемор буткул соғайиб, айни пайтда мамлакатимиз бўйлаб коронавирус инфекциясидан бутунлай соғайган беморлар 617 нафарга етди, деб хабар беради Соғлиқни сақлаш вазирлиги матбуот хизмати.


Туркманча сценарий: воқеалар ривожи юзасидан тахминлар - Фарғона.Ру ахборот агентлиги\nТуркманча сценарий: воқеалар ривожи юзасидан тахминлар\n15.01.2007 21:33 msk\n11 февралга белгиланган Туркманистондаги президентлик сайловлари куни яқинлашгани сайин бу кундан кейин воқеалар қандай ривожланиши юзасидан экспертлар ва сиёсий шарҳловчилар томонидан турли тахминлар айтилмоқда. Таҳлилчилар тахмини кун тартибида турган асосий масала битта: “Ашхободнинг ички ва ташқи сиёсати қандай бўлади?” Муаммонинг бу тариқа қўйилиши кўпроқ Туркманистондан келаётган хабарларнинг қарама-қаршилиги ва 2006 йилнинг 20 декабридан кейин мамлакат ҳокимиятининг юқори эшелонларида ҳамда Туркманистоннинг айрим вилоятларида кучларнинг тақсимланишида юзага келган вазиятнинг мубҳамлиги билан боғлиқдир. Айни пайтда келажакдаги воқеаларнинг якуний сценарийси, нақадар ғалати эшитилмасин, айнан ўтган йилнинг декабрь кунлари ёзилган ва муайян схеманинг “босқичма-босқич” амалга оширилиши унинг муаллифлари ўйича мутлақо конкрет натижа бериши керак. Шартли равишда “бизнес-режа” деб аташ мумкин бўлган бу схема қуйидагичадир.\nДастлабки босқичда қонунчиликка муайян тузатишлар киритароқ, ҳокимият тепасига келган шахслар гуруҳи вакиллари орасида ваколатларни қайта тақсимлаш ва шу тариқа мамлакат ташқарисида бўлган “персонал мухолифат” таркибидаги сиёсий фигураларнинг жараёнда иштирок этишини таъминловчи ҳар қандай имкониятни истисно қилиш билан бирга ҳокимиятнинг бир киши қўлида жамланиши олдини олиш кўзда тутилганди.\nШиддат билан ўтказилган конституцияга ўзгартиш киритиш Асосий қонунни бундан буён таҳрир қилиш учун замин ҳозирлади. Ижроия ва қонун чиқариш, қисман эса суд ҳокимияти устида турувчи Давлат Хавфсизлик кенгашини машруъ органга айлантириш билан бир қаторда ҳокимиятни қонунийлаштиришнинг барча тизими қарам бўлган Халқ Маслаҳатининг қисман делигитимизация қилиш иши ҳам амалга оширилди. Шу билан бирга, ҳозирча жиддий ўзгартиришларсиз қолдирилган Халқ Маслаҳати ва Межлис (парламент) трансформацияси учун замин ҳозирланмоқда, аммо 2007 йилнинг 11 февралидан кейин улар ўз мазмунини жиддий ўзгартиришлари керак бўлади.\nБиринчи босқичда бош вазир институти ҳам “таҳрир”га учради, айнан эса президент вазифасини бажариб турган Ғ. Бердимухаммедов ҳозирги пайтда вазирлар маҳкамасини ҳам вақтинча бошқариб турибди. Бу муаммонинг ҳамда Халқ Маслаҳати лавозимига номзодлар ёш цензини ўзгартириш муаммосининг ҳал қилинмагани ҳукмрон гуруҳнинг 11 февралгача ҳокимиятни тақсимлашни истамаганлиги билан белгиланади. Шу важдан сценарийнинг иккинчи босқичи муҳим бўлиб қолади.\nБу босқич амалга оширилиши мобайнида бир қатор қадамлар кўзда тутилган. Биринчидан, ҳозирги давлат раҳбари в. б. Ғ. Бердимухаммедов ҳокимияти охиригача машруълаштирилмоғи керак. Иккинчидан, ҳукумат раиси лавозимини жорий қилароқ вазирлар маҳкамаси структурасини “оптималлаштириш” лозим. Учинчидан, икки палатали парламентга ўтароқ ва Халқ Маслаҳатининг ҳозирги аъзоларини “ҳафа қилмаслик” мақсадида уни вақтинча сақлаб қолароқ, қонун чиқариш ҳокимиятини ислоҳ қилиш керак. Бир қарашда бюрократик характерга эгадек кўринган бу тадбирларнинг ҳаммаси аслида янги сиёсий реалликни пайдо қилишга қаратилган.\nКонкрет шахсларни тегишли лавозимларга тайинлаш масаласи ҳозирча “келишув предмети” бўлиб ҳисобланаяпти, яъни муҳокама қилинмаяпти. Аслида эса ҳокимият тепасига келган гуруҳ орасида бир неча “хоҳиш-истаклар” мавжуд. Дейлик, Давлат Хавфсизлик кенгаши котиби ролига унинг ҳозирги котиби – мудофаа вазири А. Мамедгелдиев эга бўлишни истаганидек, президентнинг қўриқчилик хизмати раҳбари А. Режепов ҳам эга бўлишни истайди. Қизиғи шундаки, Туркманистон ташқарисида рус тилида чиқаётган қатор оммавий ахборот воситаларида бу мамлакатдаги вазият тўғрисида берилган материалларнинг муаллифлари Режеповни бу лавозимга “тайинлаб” бўлганлар.\nСценарийнинг аввалги икки босқичидан кам аҳамиятли учинчи босқич мамлакат иқтисодий тизими асосини яратади. Ғ. Бердимухаммедовнинг сайловолди чиқишларида баён қилинган иқтисодий йўналишдаги муайян ислоҳотлар натижаларга эришиш йўлида жиддий ўзгаришларни талаб қилади. Ниёзов тизимини йўқ қилмасдан туриб ислоҳотлар ўтказиш ҳеч қанақа натижа бермайди. Бу босқичда мамлакат ичида ҳозирги режимдан норози бўлган сиёсий гуруҳлар пайдо бўлишига йўл қўймай, ярим-ёрти тадбир олиш ҳисобига ҳукмрон гуруҳ позициясини мустаҳкамлаш кўзда тутилган. Ислоҳотчилик риторикасидан фойдаланиш бир томондан жамиятни, бошқа томондан эса ташқи дунёни тинчлантиришга қаратилган. Ташқи сиёсий ҳамкорларнинг келажакда қайсилари билан ишлаш муайян маънода ҳозирнинг ўзида уларнинг Туркманистондаги ички сиёсий вазиятга қандай муносабатда бўлишларига боғлиқ.\nБироқ сценарийнинг учинчи босқичи абадий давом этиши мумкин эмас. “Ниёзовдан кейинги Туркманистон” шароитида ва ҳозирнинг ўзида шакллана бошлаган иқтисодий гуруҳларни ҳисобга олган ҳолда бу ҳодисага жиддий ҳужум қилмасдан рақобатчиликка асосланган иқтисодиёт барпо этишда натижага эришиш мумкин эмас. Шунинг учун ҳам олигархик молиявий-саноат бирлашмаларини ташкил қилиш реалликка айланади. Уларнинг ҳокимиятга таъсири муайян пайтда ҳал қилувчи омилга айланади ва буни ҳисобга олган Туркманистоннинг ҳозирги раҳбарлари унга “бошчилик” қилишга уринадилар. Шу билан бир пайтда, гуруҳларнинг ҳукмрон қатламда мавқеи мустаҳкамланиши баробарида улар орасидаги қарама-қаршиликлар юзага чиқади ва мамлакат ичидан ҳам, хориждан ҳам иттифоқчилар қидирилиши мутлақо мантиқий хоссага айланади. Буларнинг ҳаммаси Туркманистондаги вазиятга таъсир кўрсатади ва кун тартибига йўл танлаш масаласини олиб чиқади.\nЗамонавий Туркманистон жамиятининг ўзига хослиги, ташқи кучларнинг Туркманистон хом ашё бойликларига қизиқиши ҳамда мамлакат ҳозирги раҳбариятидаги қатор вакилларнинг чет элдаги юқори лавозимли айрим амалдорлар билан бўлган шахсий алоқалари ва норасмий муносабатлари ҳар қандай режага ўзгартириш киритиб юбориши мумкин. Шундай қилиб, тезкор тартибда тузилган ва дастлабки пайтларда муваффақиятли ишлаган “ҳокимиятни қўлга олиш” сценарийси стратегик жиҳатдан ҳали шакллантирилган эмас.


Иван Моисеевнинг гувоҳлиги — Dilkashradio.com\nИван Моисеевнинг гувоҳлиги\nБу воқеа 1970 йилда бўлиб ўтган эди. Ўн саккиз ёшли Иван Моисеев ҳарбий хизматни ўташ чоғида, атрофидаги аскарларга хушхабар айтарди. Уларга Худони танитиш учун Худо ҳақида гапирарди. Унинг бу ҳатти-ҳаракатлари Майорга етиб борди. Аввал ҳеч қачон Майорнинг хонасида бўлмаган Ваняни унинг офисига чақиришди. Коммунист партия сиёсати даври бўлгани учун Ваняни қайта тарбиялаш ҳаракатига тушган эдилар. У деярли ҳар куни Худони улуғлаб ашулалар айтарди. Уни Майорнинг хонасига чақиришган тонгда, Иван қорли йўлак бўйлаб одатдагидек Худони улуғлаб кетди. Бирдан унинг кўзи осмондан учиб ерга тушаётган ёрқин юлдузга ўхшаш бир нарсага тушди.\nХудди комета каби ерга яқинроқ тушаётган эди. Яқинлашган сари катталашиб кўринарди. У тепага қараб ёрқин ва кўринишидан қудрат ёғаётган фариштани кўрди. Иваннинг юраги қувонч ва қўрқувга тўлди. Фаришта ерга тушмай, икки метрча тепада муаллақ турарди. Иван йўлида давом этди. Фаришта ҳам у билан бирга эди. Фаришта Иванни руҳлантириб турди. У: «Иван бор. Қўрқма. Мен сен билан биргаман”, — деди. Иван оғзини очиб бир нарса деёлмасди, бироқ юраги қувончга тўлиб тошган эди. У Майор Гиденьконинг хонасини аста тақиллатди. Майор уни қайта тарбиялаш учун анча ҳаракат қилиб кўрди. Бироқ Иван Моисеев ўз эътиқодидан воз кечишни истамади. Иван Майорнинг хонасини тарк этар экан, майор унга жазо белгилади.\nУнга кечаси билан ташқарида туриб, яхшилаб ўйлаб олишни маслахат беришди. Қиш палласи бўлгани учун аскарлар қишлик махсус кийим кийишарди. Бироқ ўша куни кечқурун, Иваннинг қишлик формасини ечиб олиб, ўрнига ёзлик кийим беришди. Музласа, ақли киради, деб ўйлашди. У жазони ўташга йўл олар экан: “Кечаси билан ташқарида тура оламанми?”, “Музлаб ўлиб қолсам-чи, ёки бўлмаса эътиқодим кучсизлик қилса нима қилман”, каби хавотирлар кечди миясидан. Кейин эса ташқарида туриб, ҳамма билган биродарлари учун ибодат қила бошлади. Ҳеч бир биродарни қолдирмади. Сафдош аскарлар ва бошлиқлар учун ҳам ибодат қилди. Ҳарорат 30 даража совуқ эди.\nБирданига эрталабки фариштани эслади. Фаришта сен билан биргаман, деганида мана шу вақтни назарда тутганини тушунди. Соқчилик қилаётган бошқа аскарлар қалин кийимда ҳам совуқдан қалтирашарди. Икки йил давомида уни бир неча марта ташқарида совуқда қолдиришди. Эътиқодидан қайтариш ва қайта тарбиялаш учун музлатилган камераларга қўйишди. Бироқ ҳар қандай синовдан муваффақиятли ўтди. Охири икки йилдан сўнг уни қайта тарбиялаб бўлмаслигига кўзлари етгач, ўлдиришди. Ўлими олдидан ота онасига шундай деб ёзганди: “Мен учун қайғурманг. Масиҳ ҳаётимдан ҳам афзал. Мен ўз иродамни эмас Худонинг иродасини кўзладим. Мен, сизнинг ўғлингиз Ваня фаришталар билан гаплашди. Уларни кўрдим. Шундай ҳолатда ҳам қандай ишонмаслик мумкин”.\nБунга чидашимга ёрдам беради


Ислоҳотлар — амалда\nДавлатимиз раҳбари томонидан ўтган йил 12 декабрь куни ўтказилган видеоселектор йиғилишида тиббиёт муассасаларини малакали мутахассислар билан таъминлаш масаласига алоҳида эътибор қаратилди. Мазкур ¬йиғилишда берилган топшириқлар ижросини таъминлаш мақсадида мамлакат бўйича тиббиёт кадрларига бўлган эҳтиёж ўрганиб чиқилди ва даволаш-профилактика муассасалари тизимида 11 мингдан зиёд вакант ўринлари мавжудлиги аниқланди. Штатларнинг 3400 дан ортиғи умумий амалиёт шифокорлари, 8200 дан зиёди тор соҳа мутахассислари ҳиссасига тўғри келади.\nВилоятимизда ҳам жорий йилнинг сўнгига қадар 4000 нафарга яқин тиббиёт муассасалари битирувчиларини ҳудудий тиббиёт бўлинмаларига ишга жойлаштирилиши белгиланган. Январь ойининг биринчи ўн кунлигида уларнинг рўйхати тўлиқ шакллантирилди ҳамда ўз яшаш манзиллари бўйича ишга жойлаштириш тадбирлари бошлаб юборилди.\nВилоят соғлиқни сақлаш бошқармаси йиғингоҳида Тошкент педиатрия тиббиёт институтининг бир гуруҳ бухоролик битирувчиларига ишга жой¬лашиш йўлланмасини топшириш маросими бўлиб ўтди. Унда сўзга чиққан ¬вилоят соғлиқни сақлаш бош¬қармаси бошлиғи Илҳом Нарзиев ҳамда Тошкент педиатрия тиббиёт институти ходими, тиббиёт фанлари доктори Шерзод Рўзиевлар соҳага илк қадам ташлаётган ёшларга муваффақият тиладилар. Шундан сўнг 15 нафар бакалавр ҳамда 3 нафар клиник ординаторларга ишга жойлашиши учун йўлланмалар топширилди.\nБухоро шаҳар ҳокимлигида ўтказилган тадбирда Бухоро тиббиёт институтининг Бухоро шаҳрида рўйхатда турувчи битирувчилари қатнашдилар. Бугунги кунда 3000 нафардан ортиқ аҳолига хизмат кўрсатаётган Бухоро шаҳар тиббиёт бирлашмасида ёш кадр¬ларга бўлган эҳтиёж катта. Шу куни олийгоҳ битирувчиларининг 56 нафарига марказдаги қатор тиббиёт муассасаларига ишга жойлашиш учун йўлланмалар топширилди.\n— Яқинда тиббиёт олийгоҳининг даволаш факультетини битирдим, — дейди битирувчи Сангина Раҳимова. — Президентимизнинг ёшларга ғамхўрлиги туфайли мен каби кўплаб мамлакат ёшлари бугун иш билан таъминланмоқда. Мана, қўлимда ўз яшаш ҳудудимга яқин 6-сон оилавий поликлиникасига ишга жойлашиш тўғрисида йўлланма. Мен бундан ниҳоятда -хурсандман. Дастлаб у ерда умумий амалиёт шифокори сифатида иш бошлайман, кейинроқ тоифа олгач, кардиология соҳасида ўз билимимни оширмоқчиман.


Вазирлик: Ўзбекистон электр энергетика тармоғининг ишлаш тартиби тўлиқ тикланди\nҲозирги вақтда иссиқлик электр станцияларининг барқарор ишлаш режими тўлиқ тикланган, деб баёнот берди Энергетика вазирлиги.\n5 январь куни Марказий Осиё ягона энергия тизимининг электр узатиш тармоқларидаги носозликларга сабаб бўлган электр энергиясини ишлаб чиқариш жараёнини ўрганиш учун тузилган комиссия ҳодиса сабабини аниқлади.\nЭнергетика вазирлигининг 7 январь оқшомидаги хабарига кўра, Толимаржон ИЭСдаги буғ-газ қурилмалари ортиқча юклама билан ишлаши оқибатида носозлик юзага келган ва аварияга қарши автоматика ишлаб режадан ташқари ўчирилган.\n«Бунинг натижасида Марказий Осиёнинг ягона энергия тизимини (ЯЭТ) Россия ва Қозоғистоннинг ягона энергия тизими билан боғлайдиган транзит тармоқларида юклама кескин кўтарилган. Бу эса энергия тизимларининг параллел ишлаши барқарорлигининг бузилишига олиб келди.\nНатижада Қозоғистон шимолий қисмининг энергия тизимлари Марказий Осиёнинг ЯЭТидан ажралиб чиқди. ЯЭТ МО частотаси 48,15 Гц. гача камайди. Шу билан бирга, бир қатор истеъмолчилар автоматик равишда тармоқдан узиб қўйилди, иссиқлик электр станцияларининг (ИЭС) энергия блоклари юкламалари туширилди», – дейилади хабарда.\nТаъкидланишича, аварияга қарши автоматик бошқариш тизими энергия блоклари учун катта муаммолар ва зарарли оқибатларнинг олдини олишга хизмат қилади.\n«Тадбирлар таҳлили асосида ва шу каби ҳодисаларнинг олдини олиш мақсадида режали чоралар ишлаб чиқилмоқда», – дея қўшимча қилган Энергетика вазирлиги ахборот хизмати.\nЭслатиб ўтамиз, аввалроқ вазирлик автомобилларга газ тўлдириш компрессор шохобчаларининг иш вақти 05:00-15:00 этиб чеклангани юзасидан Kun.uz'га берган изоҳида, 9 январга қадар вазият барқарорлашиши кутилаётганини маълум қилганди.


Россия АҚШ ва КХДР раҳбарлари саммитини ижобий баҳолади - Халқ сўзи\n16:50 12 Июнь 2018 Дунё\nРоссия АҚШ ва КХДР раҳбарлари саммитини ҳамда у Корея ярим оролидаги вазиятни тартибга солиш жараёнига берган турткисини ижобий баҳолади.\nБу ҳақда РИА “Новости” ахборот агентлиги Россия ташқи ишлар вазири ўринбосари Сергей Рябков фикрига асосланиб хабар берди.\nДипломат олдинга муҳим қадам ташлангани, бироқ деталларга ҳали аниқлик киритилиши лозимлигини, нима бўлганда ҳам бу борада туртки берилганини таъкидлаган.\n“Агар Корея ярим оролини денуклеризация қилиш масаласида ижобий ҳолат кузатилса, биз буни нафақат олқишлаймиз, балки максимал сиёсий қўллаб-қувватлаш нуқтаи назаридан ҳам, мазкур тушунчаларни амалга оширишга қаратилган аниқ таклифларни илгари суриш нуқтаи назаридан ҳам унга максимал амалий кўмак берамиз”, деди у.\n“Россия Корея ярим оролида ўтган вақтда жуда кўплаб йиғилиб қолган муаммоларни енгиб ўтишда сиёсий, интеллектуал, амалий, ижодий томонлама ҳисса қўшади”, дея қўшимча қилди дипломат.\nСергей Рябковнинг фикрича, Корея ярим оролидаги вазиятни тартибга солиш бўйича олти томонлама музокаралар форматига яна эҳтиёж туғилади ва у аниқ натижаларга эришиш имконини беради.\n“Муаммони мулоқот йўли билан бартараф этиш нафақат Шимоли-шарқий Осиёдаги вазият, балки глобал барқарорликка ижобий таъсир ўтказади”, дея таъкидлади ТИВ вакили.\nУ олдинга қаратилган мазкур йўл Корея ярим ороли билан нормал иқтисодий ҳамкорлик имкониятларини очиб беришини, бироқ БМТ Хавфсизлик кенгаши туркум резолюциялари қабул қилиниши натижасида у айни пайтда, афсуски, ёпилиб қолганига ҳам тўхталиб ўтди.


“Севинч” янги мавсум тайёргарлигини эртадан бошлайди - "Севинч"\n"Севинч" > Янгиликлар > Янгиликлар > “Севинч” янги мавсум тайёргарлигини эртадан бошлайди\nЎтган йили ўз тарихида ўн учинчи марта чемпионликни қўлга киритган жамоамиз, эртадан янги футбол мавсумига тайёргарликни бошлайди.\nЖамоамиз эртага Деҳқонобод марказига ташриф буюради ва у ерда илк ўқув-йиғин машғулотларини бошлайди. Йиғиннинг дастлабки босқичи 10 кун давом этади ва асосий эътибор футболчиларимизнинг жисмоний тайёргарлигига қаратилади. Илк босқич ниҳоясига етгач, футболчиларимизга уч кунлик дам берилади ва йиғиннинг 2-босқичи бошланади. Бу ҳақда кейинроқ батафсил маълумот берамиз.\nЖамоамиз таркибида ўзгаришлардан, ўтган чемпионатда жамоамиз шарафини ҳимоя қилган Рушания Сафина, Ўғилой Қучқорова ва Шахноза Қурбоновалар жамоамизни тарк этишган. Бу футболчиларимизнинг жамоамиз ютуқларига қўшган ҳиссалари учун улкан ташаккурлар билдириб қоламиз.\nШунингдек ўтган йилги чемпионат давомида мураббийларимиз сафида фаолият юритган Гулнара Аъзамова ҳам энди бошқа клубда фаолиятини давом эттиради. Гулнара Эргашевнага ҳам клубимиздаги фаолиятини учун катта миннатдорчилик билдирамиз.\nЎтмишда Қашқадарё футболи ривожига футболчи сифатида ўзининг ҳиссасини қўшган, “Машъал” ва “Насаф” футбол клубларида тўп тепган – Александр Бейнарович жамоамизда иш бошлади. Ушбу мутахасис энди футболчиларимизнинг жисмоний тайёргарлигига маъсул бўлади.\n“Севинч” бу йилги футбол мавсуми учун ўз таркибини янада кучайтириш мақсадида, селекция ишларини ҳам бошлаб юборган. Ҳозирги пайтда бир неча маҳаллий ва хорижий футболчилар билан музокаралар олиб борилмоқда. Жамоамиз таркибига қўшиладиган янги футболчилар ҳақида, кегусида мухлисларимизга батафсил маълумот берамиз.


Самарқанднинг бахтиёр келин-куёвлари » Зарафшон Газетаси\nСамарқанднинг бахтиёр келин-куёвлари Долзарб\n06 май 2017 15:13\nВилоятимизда "Президент эътибори – мурувват тадбирларида" шиори остида никоҳ ва суннат тўйларини ўтказиш давом этмоқда.\nКеча Самарқанд шаҳридаги "Диёра" тўйхонасида шаҳар ва туманлардан келган 20 жуфт келин-куёвнинг никоҳ тўйи ўтказилди. Вилоят ҳокимлиги, вилоят касаба уюшмалари ташкилотлари бирлашмаси, хотин-қизлар қўмитаси ҳамкорлигида ташкил этилган тантанали тадбирда келин-куёвларнинг ота-оналари, дўсту ёрлари, меҳнат фахрийлари ва кенг жамоатчилик вакиллари иштирок этди.\nТадбирда Ўзбекистон касаба уюшмалари федерацияси раиси ўринбосари F.Ҳамидов, вилоят ҳокимининг ўринбосари А.Умаров ва бошқалар "Халқ билан мулоқот ва инсон манфаатлари йили"да аҳолининг ижтимоий ҳимояга муҳтож қатламларини моддий ва маънавий қўллаб-қувватлашни кучайтириш, жамиятда ўзаро ҳамжиҳатлик, меҳр-оқибат, бағрикенглик, хайр-саховат муҳитини янада мустаҳкамлаш борасида ибратли ишлар амалга оширилаётгани ҳақида сўз юритдилар.\n– Мамлакатимиз бўйлаб ўтказилаётган бундай тўйлар халқимизга хос бағрикенглик ва саховатпешаликнинг ёрқин ифодасидир, – дейди "Нуроний" жамғармаси вилоят бўлими раиси Ҳ.Нормуродов. – Бу тадбирлар халқимиз ўртасида меҳр-оқибат ва ҳамжиҳатликни янада мустаҳкамлашга хизмат қилиши баробарида юртдошларимизнинг ижтимоий ҳимоясини таъминлашда муҳим аҳамият касб этади.\nПрезидентимиз ташаббуси билан илгари сурилган ушбу лойиҳа доирасида вилоятимизда 163 боланинг суннат ҳамда 20 жуфт келин-куёвнинг никоҳ тўйлари ўтказилиши ҳар бир фуқаро давлат эътиборида эканлигининг ёрқин намунасидир.\nТўйга тайёргарлик доирасида оила қураётган ёшларнинг уй-жойлари таъмирланди, хонадонларида анъаналаримизга кўра миллий урф-одатлар амалга оширилди, ош дамланди. Уларга Президент совғаси – замонавий ётоқхона мебеллари тўплами, вилоят ҳокимлиги ва бошқа ҳомий ташкилотларнинг совғалари топширилди. Никоҳ узуги, сарполар туҳфа қилинди. Шунингдек, келин-куёвларнинг иш билан таъминлангани ўрганилиб, ишсизларга тегишли тартибда кўмак берилди, меҳнат дафтарчалари топширилди.\n– Тўйимиз Самарқанддек гўзал ва кўркам шаҳарда ўтгани, кўҳна кентнинг диққатга сазовор ва тарихий жойларини зиёрат қилганимиз бир умр ёдимиздан чиқмайди, - дейди оқдарёлик Элдор Ибодуллаев. – Бизга ташкилотчилар ёш оила учун нимаики зарур бўлса, барини совға қилишди. Барчаси учун Президентимиздан, ҳукуматимиздан миннатдормиз. Бундай юксак ғамхўрликни оқлаш учун сидқидилдан меҳнат қиламиз.\nТантанали маросимда янграган куй ва қўшиқлар даврага ўзгача завқ-шавқ бағишлади.\nТўйда 19 келин-куёв\n"Касаба уюшмалари – ҳарбий қисмларда"


Ўзбекистонда кетма-кет учинчи ҳафта пиёз нархи ошмоқда • EastFruit\nБош саҳифа › Янгиликлар › Ўзбекистонда кетма-кет учинчи ҳафта пиёз нархи ошмоқда\nЎзбекистонда кетма-кет учинчи ҳафта пиёз нархи ошмоқда\nМуаллиф: EastFruit 6 Апр 22 5 Апр 22 080\nЎзбекистонда ўтган йилги ҳосил пиёзининг улгуржи нархлари, мана, уч ҳафтадирки, ўсиб бормоқда ва сўнгги бир ҳафта ичида ушбу маҳсулотнинг ўртача улгуржи нархлари 30 фоизга ошиб, йилнинг шу даври учун рекорд даражага етди. EastFruit таҳлилчиларининг хабар беришича, жорий нархлар ўтган йилларда қайд этилган даражадан 2 баробар юқори.\nEastFruitнинг нархлар мониторинги маълумотларига кўра, 2022 йилнинг 11 мартидан 1 апрелига қадар ўтган йилги ҳосил пиёзининг ўртача улгуржи нархи 1 кг учун 2000 дан 3500 сўмгача, яъни, 75%га ошди. 2022 йилнинг 1 апрель ҳолатига кўра, ушбу маҳсулотнинг ўртача улгуржи нархи 2021 йилнинг шу санасига нисбатан 2,3 баробар ва 2020 йилнинг ушбу санасига нисбатан 2,1 баробар юқоридир.\nЮқоридаги графикдан кўриниб турибдики, ўтган йилги ҳосил пиёзининг улгуржи нархлари 2022 йилнинг ўтган даврида максимал даражага етди ва бу, йилнинг айни даври учун юқори кўрсаткичдир.\nШу билан бирга, нархнинг бундай ўсишига ташқи бозорлар таъсири аҳамиятсиз бўлди ва мазкур динамика ички бозордаги талаб ва таклиф нисбати билан шаклланди. Мамлакат Божхона қўмитаси маълумотларига кўра, 2022 йилнинг март ойида Ўзбекистондан пиёз экспорти атиги 243 тоннани ташкил қилган.\nАйни пайтда ўтган ҳафта Ўзбекистон пойтахтининг улгуржи бозорларида янги ҳосил пиёзининг биринчи партиялари пайдо бўлди. 2022 йилнинг 1 апрель ҳолатига кўра, жорий йилги янги ҳосил пиёзининг ўртача улгуржи нархи 1 кг учун 4800 сўмни ташкил қилмоқда. EastFruit таҳлилчиларининг қайд этишича, бу йил янги ҳосил пиёзининг биринчи улгуржи партиялари мамлакат бозорларига ўтган йилга нисбатан тахминан бир ҳафта эрта ва 1,6 баробар қимматроқ нархда чиққан. Таққослаш учун айтадиган бўлсак, 2021 йилда янги ҳосил пиёзининг биринчи улгуржи партиялари апрель ойининг биринчи ўн кунлигида бозорга чиққан ва 8 апрелда ушбу маҳсулотнинг ўртача улгуржи нархи 1 кг учун 3000 сўмни ташкил этган.


2. Фарғона водийсида тарқалган камёб эндемик тур.\nБир йиллик, сершох ўт ўсимлик, бўйи 30–90 см, пастки қисми туксиз, юқори қисми қисқа, жингалак тукли. Гуллари икки жинсли, рўваксимон тўпгулда ўрнашган. Чангчиси 5 та. Гулқўрғони пардасимон. Барглари оддий, ясси, пасткилари наштарсимон, бандли, юқорисидагилари қалами, учи ўткир. Гулолди барги наштарсимон, учи ўткир, гулқўрғонидан узун, мевасидан кичик. Мевасининг эни 3 мм, учи чуқурчали. Август ва сентябрда гуллаб, мевалайди.\nФарғона ва Наманган вилоятлари: Ғарбий Тянь-Шань (Фарғона водийсининг шимоли-шарқий, шимоли-ғарбий қисми)да тарқалган.\nТоғларнинг пастки қисмларидаги чағиртошли, тошчағиртошли тупроқларда ўсади.\nАсосан, якка-якка ҳолда ўсади. Айрим жойларда кичик-кичик тўплар ҳосил қилади. Сони аниқланмаган.\nЧорва боқилиши туфайли камайиб кетган.